Penggubal undang-undang tertinggi China tiba untuk lawatan rasmi di Malaysia

SEPANG: Pengerusi Jawatankuasa Tetap Kongres Rakyat Kebangsaan (NPC) China ke-14, Zhao Leji tiba di sini hari ini untuk memulakan lawatan kerja tiga hari ke Malaysia.

Pesawat Air China membawa Zhao bersama delegasinya mendarat di Kompleks Bunga Raya, Lapangan Terbang Antarabangsa Kuala Lumpur (KLIA) di sini pada 8.15 pagi tadi.

Ketibaan mereka disambut Duta China ke Malaysia  Ouyang Yujing, Timbalan Speaker Dewan Rakyat Alice Lau Kiong Yieng and Ketua Protokol Kementerian Luar Mohd Aini Atan.

Zhao kemudian memeriksa kawalan kehormat terdiri daripada 26 pegawai dan anggota Batalion Pertama Rejimen Renjer Diraja yang diketuai Kapten Mohd Hafeez Abdul Halim.

Malaysia merupakan negara terakhir Zhao dalam lawatan tiga negara selepas Maghribi dan Senegal.

Penggubal undang-undang tertinggi China itu dijadual mengadakan mesyuarat delegasi dua hala dengan Speaker Dewan Rakyat Datuk Johari Abdul dan Speaker Dewan Negara Tan Sri Dr Rais Yatim hari ini.

Ketika lawatannya, beliau dijadualkan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan bertemu dengan Perdana Menteri Datuk Seri Anwar Ibrahim.

Beliau juga akan ke Melaka sebagai sebahagian daripada lawatannya termasuk melawat Jonker Walk, Muzium Warisan Baba dan Nyonya serta Selat Melaka sebelum berlepas pulang ke Beijing pada Sabtu.      – Bernama

See author's posts


Taktik pencuri elektrik terbongkar

MIRI: Kegiatan mencuri bekalan elektrik bagi menjalankan aktiviti melombong mata wang digital atau kripto di sebuah pondok di tanah persendirian di Jalan Bakam di sini terbongkar selepas diserbu polis dengan kerjasama pasukan teknikal Sarawak Energy Berhad (SEB), baru-baru ini.

SEB berkata, dalam serbuan tersebut sebanyak 28 mesin perlombongan mata wang  kripto bernilai RM162,000 dirampas.

“Seperti penemuan di Jalan Padang Kerbau pada 25 Jun lalu, pasukan juga menemui pelayan perlombongan kripto, internet sambungan modem pendawaian dan bukan standard yang disambungkan terus ke papan meter yang berdekatan tanpa mempunyai meter.

“Ini menimbulkan bahaya kepada orang ramai dengan struktur tidak selamat dan pendawaian tidak selamat.

“SEB tidak membenarkan sambungan elektrik dengan pendawaian yang tidak selamat atau struktur yang tidak stabil kerana potensi bahaya yang ditimbulkan kepada orang ramai,” kata SEB dalam satu kenyataan.

SEB berkata, semua barang itu dileraikan dan disita sebagai bukti.

“Laporan polis dibuat berhubung kejadian itu dan pemilik tanah itu dicari untuk membantu siasatan,” katanya.

Menurut SEB, pihaknya akan terus mengesan kegiatan perlombongan mata wang digital yang disyaki mencuri elektrik.

“Berdasarkan kes sebelumnya, aktiviti pencurian kuasa berkait rapat dengan aktiviti perlombongan kripto dan modus operandi semasa menggunakan rumah atau pondok yang ditinggalkan untuk mengelakkan pengesanan.

“Mereka yang terlibat dengan aktiviti ini akan memanfaatkan bekalan elektrik terus dari talian papan meter dan menggunakan bekalan secara percuma.

“Pendawaian yang dirosakkan boleh menyebabkan letusan elektrik kepada orang ramai yang mungkin tidak mengetahui kewujudan kabel elektrik di sekitarnya,” jelasnya.

Jelas SEB, operasi perlombongan mata wang kripto memerlukan sejumlah besar tenaga yang perlu dijalankan 24 jam sambungan ke talian papan meter akan menyebabkan beban berlebihan ke sistem rangkaian elektrik dan akhirnya menyebabkan pemadaman yang tidak perlu atau voltan rendah yang boleh merosakkan perkakas kepada pelanggan berdekatan.

“Penggunaan elektrik yang tidak didaftarkan dianggap sebagai mencuri elektrik dan merupakan kesalahan jenayah di bawah Seksyen 33 (5) Ordinan Elektrik, yang membawa hukuman hingga RM100,000 dan atau penjara lima tahun jika didapati bersalah.

Oleh LIONG CHAI LING

See author's posts


Usaha daftar eKasih diperhebat

SARIKEI: Pusat Masakan Kemas (PMK) yang ditubuhkan pada Disember 1994 kini telah mempunyai seramai 87 ahli yang terdiri daripada pelbagai kaum dan lapisan umur.

Pada awal penubuhannya, PMK ditubuhkan di Jalan Pengiran Kadir dan kemudiannya berpindah ke Kampung Baru Seberang Sarikei pada tahun 2003.

Menteri Muda Sumber Asli dan Pembangunan Bandar, Datu Len Talif Salleh berkata, PMK berperanan sebagai platform untuk mengasah bakat dan minat penduduk dalam bidang kulinari.

“Selain itu, ia berperanan penting untuk memperkasakan ekonomi penduduk yang berminat dalam bidang ini.

“Kewujudan PMK merupakan inisiatif kerajaan dalam dalam mencungkil kemahiran memasak di samping membantu menjana pendapatan melalui bidang kulinari,” katanya.

Beliau berkata demikian ketika ditemui para pemberita selepas menghadiri menghadiri jamuan Hi Tea bersama ahli PMK di sini, kelmarin.

Tambahnya, sokongan kepada PMK akan sentiasa diteruskan oleh kerajaan yang yakin dengan kemampuan PMK dalam membantu menganjakkan lagi sektor ekonomi golongan wanita.

“Kerjaya sebagai tukang masak sebenarnya membuka peluang dalam pelbagai indusri yang berkaitan termasuk restoran, perhotelan dan pelancongan.

“Disamping itu, mereka juga berpeluang meningkatkan kemahiran memasak, memiliki perniagaan berasaskan makanan, produk masakan atau menjadi tenaga pengajar profesional,” ujarnya.

Di jamuan tersebut juga, Len Talif turut menyampaikan sumbangan sebanyak RM10,000 dan 60 buah kerusi bagi membantu aktiviti PMK.

Oleh EARL ANEK

See author's posts


Kediaman PM jadi tumpuan media

KUALA LUMPUR: Kediaman Perdana Menteri Tan Sri Muhyiddin Yassin menjadi tumpuan petugas media susulan kenyataan yang dikeluarkan Istana Negara berhubung isu pembatalan Ordinan Darurat semalam.

Petugas media dilihat mula ‘berkampung’ di rumah perdana menteri yang terletak di Bukit Damansara, di sini sejak 1.00 tengah hari semalam.

Pemerhatian Bernama mendapati beberapa kenderaan dipercayai membawa menteri dan Peguam Negara memasuki perkarangan kediaman perdana menteri pada kira-kira 1.30 tengah hari.

Dalam kenyataan Istana Negara itu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa amat dukacita dengan kenyataan di Parlimen pada Isnin bahawa kerajaan telah membatalkan semua Ordinan Darurat walhal ia belum lagi diperkenan Seri Paduka.

Yang di-Pertuan Agong juga amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan serta Peguam Negara Tan Sri Idrus Harun bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan tidak dilaksanakan.

Walaupun sudah dua jam berlalu, namun belum ada perkembangan terbaharu diperoleh kumpulan petugas media.

Suasana semasa di situ tenang dan hanya kelihatan pergerakan beberapa kenderaan dipercayai membawa menteri masuk serta keluar daripada kediaman perdana menteri itu.

Beberapa kenderaan rasmi itu dilihat mula meninggalkan kawasan rumah perdana menteri kira-kira 3.40 petang.- Bernama

See author's posts


Guru perlu prihatin psikologi kanak-kanak

PEMBUKAAN semula sesi persekolahan bersemuka secara berperingkat bermula 3 Oktober ini menimbulkan pelbagai reaksi dalam kalangan ibu bapa dan guru, dengan masing-masing bebas mengeluarkan pandangan.

Namun, dalam berpolemik itu jangan sampai isu psikologi kanak-kanak yang bakal kembali bersua muka dengan guru dan rakan-rakan sekolah selepas sekian lama, dikesampingkan.

Umum menganggap golongan itu teruja dapat kembali belajar di dalam kelas fizikal, berinteraksi dengan guru dan rakan secara bersemuka, namun tidak boleh disangkal pasti ada antara mereka yang berasa resah dan bimbang apabila memikirkan perlu ke sekolah semula.

Antara faktor yang menyebabkan keadaan sedemikian ialah takut dengan ancaman Covid-19 serta kekok dan malu untuk bertemu semula rakan sekelas dan guru. Tidak kurang juga ada yang berasa bimbang gagal menjawab pertanyaan guru kerana tidak mengikuti Pengajaran dan Pembelajaran di Rumah (PdPR) secara konsisten selain tidak menyiapkan kerja sekolah yang diberikan.

WUJUD PERSEKITARAN SANTAI

Menurut Konvensyen Mengenai Hak Kanak-Kanak dan Akta Kanak-Kanak 2001, golongan itu ditakrifkan sebagai individu berusia bawah 18 tahun.

Pakar psikologi kanak-kanak yang juga pensyarah kanan di Jabatan Psikologi Pendidikan dan Kaunseling, Fakulti Pendidikan, Universiti Malaya (UM) Dr. Noor Aishah Rosli berkata pihak sekolah wajar mengambil pendekatan lebih santai pada peringkat awal sekolah dibuka semula dengan guru-guru tidak terus mengajar.

Sebaliknya, pelajar diajak beriadah dan bersukan atau bermain terlebih dahulu asalkan aktiviti berkenaan dilakukan dalam lingkungan pematuhan Prosedur Operasi Standard (SOP).

Katanya keadaan yang tidak terlalu terikat dengan sesi pengajaran normal dalam tempoh seminggu dua sesi persekolahan itu penting bagi membangkitkan semangat dan rasa seronok, selain mengurangkan rasa janggal serta stres yang mungkin wujud dalam kalangan kanak-kanak kerana sudah lama tidak ke sekolah.

“Kita nak kembalikan ‘mood’ di samping merangsang semula kemahiran sosial dan komunikasi mereka bersama rakan-rakan dan guru-guru. Kita mahu murid-murid, khususnya di tahun satu dan dua, mempunyai persepsi positif dan seronok untuk terus belajar di sekolah,” katanya kepada Bernama.

Dr Noor Aishah turut menasihati guru agar tidak terus bertanyakan tentang kerja sekolah, kehadiran di kelas PdPR dan sebagainya yang boleh menjejaskan keterujaan murid dapat kembali ke sekolah.

ULANG KAJI RINGKAS

Pelajar yang tidak mengikuti PdPR secara konsisten sedikit-sebanyak akan ketinggalan beberapa perkara dalam pelajaran.

Isu tercicir atau ketinggalan ini boleh berlaku bukan sahaja disebabkan oleh kekangan kemudahan seperti ketiadaan Internet, komputer riba dan sebagainya, tetapi juga kerana perbezaan suasana belajar di dalam kelas dan di rumah sehingga pelajar sukar memberi tumpuan kepada pembelajaran.

Dr. Noor Aishah berpendapat perkara paling penting dalam persekolahan ketika era pandemik ialah kefahaman pelajar, bukan lagi peperiksaan dan menghabiskan silibus semata-mata.

Kementerian Pendidikan (KPM) pada 20 September lepas, menyatakan tahap keberkesanan PdPR dalam kalangan pelajar sekolah rendah dan menengah adalah sederhana.

Kajian Keberkesanan Pelaksanaan Home-based Learning yang dibuat secara dalam talian, dengan tumpuan kepada PdPR semasa pelaksanaan Perintah Kawalan Pergerakan (PKP) bagi tempoh Mac hingga Julai tahun lepas, menunjukkan penglibatan murid di bandar dalam PdPR adalah 59.3 peratus berbanding 51.4 peratus murid di luar bandar.

Sebanyak 51.2 peratus murid berasa tertekan semasa pembelajaran di rumah, dan daripada jumlah itu,  48.9 peratus menyatakan tertekan kerana interaksi yang terhad dengan guru, 55 peratus murid tertekan disebabkan interaksi terhad dengan rakan-rakan manakala 53.4 peratus tertekan kerana kurang bimbingan dalam sesi pembelajaran.

KPM turut menyebut 56.6 peratus murid berjaya melibatkan diri secara aktif dalam sesi PdPR manakala 66 peratus ibu bapa atau penjaga bersetuju kaedah PdPR berkesan untuk pembelajaran anak mereka.

SESI KAUNSELING, PERBINCANGAN PAKAR

Berkongsi pandangan, pensyarah di Fakulti Pendidikan, Universiti Kebangsaaan Malaysia Prof Madya Dr. Hasnah Toran berkata KPM perlu menyediakan pakej latihan berserta maklumat kepada guru untuk mengenal pasti sekiranya pelajar berhadapan masalah sosioemosi seperti bergaul dan berinteraksi dengan kawan-kawan dan guru.

Ujarnya sesi kaunseling boleh dijalankan ke atas pelajar terlibat bagi membantu mereka mengurangkan rasa resah, kurang selesa, bimbang dan sebagainya.

Tambah beliau lagi, lebih banyak perbincangan melibatkan pakar-pakar berkaitan perlu dijalankan bagi memastikan kesediaan kanak-kanak untuk kembali meneruskan sesi persekolahan secara bersemuka, manakala guru-guru dan ibu bapa pula harus mempunyai strategi masing-masing agar setiap proses berjalan lancar.

MBK PERLU BERSEMUKA

Sementara itu, bagi guru prasekolah Program Pendidikan Khas Integrasi (PPKI) Sekolah Kebangsaan Dato’ Penghulu Luak Jempol, Negeri Sembilan, Nurhayati Zainudin, pengoperasian sekolah secara bersemuka melibatkan Murid Berkeperluan Khas (MBK) di Sekolah Kebangsaan Pendidikan Khas (SKPK) dan PPKI, membantu MBK menjalani sesi Pembelajaran dan Pemudahcaraan (PdPc) secara lebih berkesan berbanding secara dalam talian.

Selain pembukaan sekolah secara berperingkat mengikut fasa Pelan Pemulihan Negara mulai 3 Oktober ini, penetapan kapasiti hanya 50 peratus di dalam kelas adalah demi memastikan pelajar dapat terus rapat dengan sekolah serta hadir di sekolah dalam keadaan yang selamat. – Bernama

See author's posts


Manchester City gagal tiru semangat Liverpool

PEP Guardiola berkata Manchester City gagal menandingi rasa dahaga Liverpool untuk memenangi gelaran Liga Perdana Inggeris setelah dua tahun penguasaan pasukannya sebagai juara berakhir semalam.

Pasukan Guardiola memberikan Liverpool gelaran Inggeris pertama mereka dalam tempoh 30 tahun setelah tewas 2-1 kepada Chelsea di Stamford Bridge.

Setelah menjadi pasukan kedua kepada City untuk dua tahun kebelakangan ini, Liverpool berjaya merangkul gelaran dengan 28 kemenangan yang luar biasa daripada 31 perlawanan liga mereka untuk membuka jurang 23 mata di tangga teratas.

Guardiola mengakui pemainnya bergelut untuk meniru keinginan dan semangat yang ditunjukkan oleh pasukan Jurgen Klopp.

“Mungkin kami tidak tiba dengan semangat yang sama; Liverpool bermain setiap perlawanan seperti ia adalah peluang terakhir yang mereka miliki,” kata Guardiola.

“Dan mungkin kita tidak mendapat detik itu terutamanya saat-saat penting pada separuh pertama musim ini. Itulah kenyataannya, kami sangat ketinggalan. Liverpool hebat dan konsisten sepanjang musim.

“Kami keciciran mata di peringkat awal musim dan Liverpool tidak kehilangan mata,” jelasnya lagi.

Kemenangan gelaran Liverpool hadir dengan baki rekod tujuh permainan dan The Reds beruapaya terus melenyapkan keseluruhan siri rekod yang ditetapkan oleh Manchester City, Guardiola dua tahun lalu.

Mendesak City untuk mengekalkan fokus mereka dengan lebih baik pada masa depan, Guardiola sedar akan tugas berat yang dihadapi pasukannya untuk merampas kembali gelaran musim depan.

“Kami harus pulih untuk musim depan, untuk lebih konsisten dan memulihkan mata yang kami lepas musim ini. Dua tahun lalu kami berada 25 mata di depan Liverpool dan sekarang mereka berada di jarak ini,” tambahnya.

Guardiola yakin akan tindak balas City musim depan tetapi konsentrasi untuk menyelesaikan musim ini dengan prestasi tinggi dalam Piala FA dan Liga Juara-Juara UEFA. – AFP

See author's posts


Ringankan beban kos sara hidup rakyat

Premier Sarawak, Datuk Patinggi Tan Sri Abang Johari Tun Openg mengumumkan Kerajaan Sarawak meneruskan pelaksanaan Bantuan Khas Sarawakku Sayang (BKSS) 9.0 melibatkan lima pakej bantuan berjumlah RM1 bilion.

Beliau berkata, sebagai kerajaan yang mendengar dan prihatin terhadap keluhan rakyat, Kerajaan Sarawak telah mengambil keputusan untuk menyambung pemberian bantuan (BKSS) bagi meringankan beban rakyat Sarawak yang terkesan akibat kenaikan kos sara hidup, terutama yang berpendapatan rendah.

Empat langkah sedia ada dikekalkan dan tambahan satu langkah baharu diperkenalkan bagi tempoh enam bulan mulai Julai hingga Disember 2022.

Berikut 5 pakej BKSS 9.0:

Langkah Pertama: Diskaun bil eletrik

Langkah Kedua: Diskaun bil air

Langkah Ketiga: Diskaun 25 peratus dan 30 peratus untuk taksiran kadar cukai pintu tahunan

Langkah Keempat: Diskaun 50 peratus sewa pasar dan gerai Pihak Berkuasa Tempatan (PBT)

Langkah Kelima: Additional Construction Materials Under The Provisions For Variation of Price (VOP) 2.0

See author's posts


GPN 4.80 pencapaian terbaik

KUALA LUMPUR:  Pencapaian Sijil Pelajaran Malaysia (SPM) 2020 dengan Gred Purata Nasional (GPN) 4.80, adalah yang terbaik dalam tempoh lima tahun, kata Menteri Kanan Pendidikan Datuk Dr Radzi Jidin.

Beliau berkata, pencapaian pada 2019 adalah 4.86 manakala 4.89 pada 2018, 4.90 (2017) dan 5.05 (2016).

“Data ini menunjukkan pencapaian calon adalah lebih tinggi pada tahun 2020 berbanding tahun 2019. Nilai GPN yang lebih kecil menunjukkan pencapaian calon yang lebih baik. Analisa ini adalah berdasarkan calon yang mendaftar kali pertama sekurang-kurangnya enam mata pelajaran dan menduduki sekurang-kurangnya satu mata pelajaran.

“Trend GPN untuk 2016 hingga 2020 menunjukkan, tahun 2020 adalah yang terbaik dalam tempoh lima tahun,” katanya ketika pengumuman analisis keputusan Sijil Pelajaran Malaysia 2020 yang diadakan secara maya semalam..

Dari segi jurang pencapaian mengikut lokasi beliau berkata, jurang pencapaian antara calon bandar dan luar bandar mengecil kepada 0.38 pada 2020 berbanding 0.44 pada 2019.

Radzi berkata, pencapaian calon di bandar dan luar bandar pada tahun 2020 mencatatkan peningkatan berbanding tahun 2019, namun peningkatan pencapaian calon luar bandar adalah lebih tinggi berbanding calon di bandar.

Beliau berkata, pencapaian calon di bandar pada tahun 2020 adalah 4.68 berbanding 4.70 pada 2019, manakala pencapaian calon luar bandar meningkat kepada 5.06 pada tahun 2020, berbanding 5.14 pada 2019.

Dari segi prestasi mata pelajaran, beliau berkata keputusan peperiksaan SPM 2020 menunjukkan sebanyak 43 mata pelajaran mencatatkan peningkatan prestasi, 39 mata pelajaran mencatatkan penurunan, manakala satu mata pelajaran kekal daripada keseluruhan 83 mata pelajaran.

“Bagi prestasi mata pelajaran teras, mata pelajaran Matematik, Sains, Sejarah, Pendidikan Islam dan Pendidikan Moral, mencatatkan peningkatan prestasi pada tahun 2020 manakala Bahasa Melayu dan Bahasa Inggeris pula merekodkan penurunan prestasi,” katanya.

Dalam pada itu, beliau berkata pada tahun 2020, peratus calon yang layak menerima sijil SPM meningkat sebanyak 1.96 peratus iaitu 88.68 peratus berbanding 86.72 peratus pada 2019.

Katanya, calon berkeperluan khas (CBK) yang layak menerima sijil SPM pada tahun 2020 juga meningkat kepada 68.22 peratus, berbanding 61.34 peratus pada 2019.

Ditanya mengenai faktor peningkatan GPN dan jurang pencapaian antara bandar dan luar bandar yang mengecil, beliau berkata kementerian akan membuat analisa mendalam dan meneliti setiap aspek yang mempengaruhi keputusan SPM ini.

Beliau berkata, analisa ini juga akan melihat secara keseluruhan keputusan peperiksaan itu, termasuk bagi sesi pertama SPM dan sesi kedua.

Sementara itu, Radzi berkata keputusan dan slip keputusan SPM boleh diakses semalam bermula 10.00 pagi, secara dalam talian di pautan myresult1.moe.gov.my dan myresult2.moe.gov.my.

Ditanya mengenai calon yang tidak mempunyai akses internet untuk mendapatkan keputusan, beliau berkata pihak sekolah telah berbincang dengan calon-calon berkenaan mengenai kaedah terbaik bagi mereka mendapatkan keputusan.

Beliau berkata, pihak Kementerian Pendidikan (KPM) menjangkakan calon terbabit akan mendapat keputusan secepat mungkin, susulan inisiatif kementerian yang telah mengarahkan pihak sekolah menghubungi semua calon terlibat, bagi membincangkan kaedah calon mendapatkan keputusan SPM.

Menurutnya slip keputusan rasmi peperiksaan SPM boleh dimuat turun pada 14 Jun di pautan myresult3.moe.gov.my, manakala sijil SPM akan diedar secara berperingkat mulai 10 Julai depan.

“Kaedah pengedaran sijil SPM adalah bergantung pada situasi pada waktu tersebut. Pihak sekolah dan KPM akan jelaskan pada calon-calon tentang kaedah untuk mereka mengambil sijil ‘hard copy’ (salinan cetak) tersebut,” katanya.

Menjawab soalan sekiranya berlaku kesesakan semasa pelajar mengakses pautan itu, Radzi berkata, pihaknya telah melakukan yang terbaik dan menasihatkan sama ada pelajar atau hanya seorang ibu bapa yang membuat semakan. – Bernama

See author's posts


Fenomena pembentukan awan luar biasa gamit perhatian penduduk

BINTULU: Fenomena pembentukan awan luar biasa dilihat di sekitar Bintulu pagi semalam  menimbulkan rasa keterujaan dalam kalangan penduduk setempat.

Kejadian tersebut menjadi tular sebaik saja gambar dan rakaman video yang memaparkan bentuk unik awan itu dikongsikan penduduk menerusi Facebook.

Difahamkan, fenomena luar biasa itu bertahan selama beberapa jam sehingga sekitar 9.00 pagi.

Susulan penampakan awan tersebut di beberapa lokasi sekitar Bintulu, penduduk tempatan jelas tidak melepaskan peluang untuk merakam gambar keindahan itu sebagai tanda kenangan.

Namun begitu, terdapat juga segelintir penduduk menyuarakan bimbang mereka akan kemungkinan berlakunya ribut petir disebabkan pembentukan awan yang jarang berlaku.

Pada masa sama, pembentukan awan seumpama juga turut dikesan di Miri.

Jabatan Meteorologi Malaysia mengeluarkan amaran ribut petir, hujan lebat dan angin kencang pada 5.45 hingga 9.00 pagi melibatkan kawasan Sarikei, Meradong, Sibu, Selangau, Mukah, Kapit, Bintulu dan Miri.

Oleh Carolyne Utih

See author's posts


Pemeteraian MoU Swinburne-Universiti Tanjungpura

KUCHING: Universiti Teknologi Swinburne Kampus Sarawak dan Universiti Tanjungpura (UNTAN) Pontianak di Kalimantan Barat, Indonesia, baru-baru ini menandatangani memorandum persefahaman (MOU) untuk meneroka bidang yang menjadi kepentingan bersama.

Penyelidikan, mobiliti pelajar dan kolaboratif program akademik adalah antara pelbagai aktiviti yang diharapkan akan berlangsung antara Swinburne University of Technology Kampus Sarawak dan Universiti Tanjungpura berikutan perjanjian kerjasama antara kedua-dua institusi tersebut.

Naib Canselor dan Ketua Pegawai Eksekutif Swinburne Sarawak, Prof. Ir Lau Hieng Ho berkata, dengan termeterainya MOU tersebut, akan membolehkan Swinburne Sarawak dan UNTAN bekerja lebih jauh dalam bidang kerjasama penyelidikan, mobiliti pelajar dan bidang kerjasama lain yang memberi manfaat kepada kedua-dua institusi.

“Kedua-dua institusi juga akan meneroka kerjasama program akademik termasuk susunan pemindahan kredit untuk pengajian peringkat ijazah dan lepasan ijazah dan sedang bekerja pada susunan artikulasi 1 + 1 pascasiswazah.

“Saya sangat gembira melihat kemajuan pengaturan artikulasi pascasiswazah yang akan memberi peluang kepada pelajar yang telah menamatkan Sarjana Pengurusan tahun pertama mereka di UNTAN untuk mendaftar di MBA Swinburne (Antarabangsa) dengan pengecualian kredit”, katanya sambil menambah beliau berharap agar lebih banyak pelajar UNTAN mengikuti program MBA (Antarabangsa).

Sementara itu, Rektor Profesor Dr. Garuda Wiko berkata, UNTAN mendapati penting untuk memiliki rangkaian institusi pendidikan tinggi antarabangsa dan entiti lain.

Katanya, jalinan ini adalah usaha untuk meningkatkan kualiti akademik dan permintaan yang tidak dapat dielakkan dalam pembangunan rangkaian universiti global semasa dengan menerapkan prinsip kerjasama dengan universiti di luar negara yang bertujuan untuk menjadi universiti bertaraf dunia.

“MoU hari ini diharapkan dapat meningkatkan kerjasama dalam bidang ilmiah dan kemanusiaan dan memberi lebih banyak peluang untuk pertukaran sarjana dan pelajar.

“Saya percaya bahawa kedua-dua universiti kita memerlukan lebih banyak orang muda dengan kemahiran yang dapat menyumbang kepada pengembangan kemakmuran akademik dan juga menangani cabaran seperti perubahan iklim, penyakit pandemik, keselamatan tenaga, keselamatan siber dan keselamatan makanan,” katanya.

Oleh JEAKQLEYN YACHO

See author's posts


79 anak yatim terima sumbangan SEDC

ALEXANDRA LORNA

KUCHING: Seramai 79 anak anak yatim dan dari keluarga kurang berada di Rumah Kanak Kanak Toh Puan Hajah Norkiah telah menerima sumbangan berupa duit raya serta barangan keperluan harian dari Perbadanan Pembangunan Ekonomi Sarawak (SEDC) dan anak syarikatnya.

Majlis penyerahan sumbangan telah berlangsung di kompleks kebajikan itu yang berada di KM 19 Jalan Kuching-Serian dan telah dihadiri oleh Pengurus Besar SEDC, Haji Abdul Hadi Datuk Abdul Kadir yang mewakili Pengerusi SEDC, Tan Sri Datuk Amar Abdul Aziz Husain.

Program sumbangan sempena sambutan Hari Raya Aidil Fitri ini merupakan acara tahunan yang dianjur SEDC dan bertujuan untuk memberi kebahagian kepada anak anak kurang bernasib di bawah program tanggungjawap sosial korporat (CSR) perbadanan itu.

Abdul Hadi berkata pihak SEDC bersama anak anak syarikat telah menganjur program CSR ini untuk memberi keceriaan kepada golongan masyarakat yang kurang bernasib terutama dikalangan kanak kanak dari keluarga yang kurang bernasib baik kerana mereka memerlukan perhatian, kasih sayang dan keprihatinan dari golongan masyarakat.

“Di samping itu juga program ini juga dapat meringankan bebanan hidup yang mereka hadapi selain memberi peluang kepada kakitangan kami untuk terlibat sama dalam penganjuran aktiviti bercorak kemasyarakatan,” tambah beliau.

Sebelum ini, pihak SEDC turut mengadakan majlis serupa di Kompleks Kebajikan Laila Taib di Jalan Sultan Tengah pada 19 Mei dimana seramai 57 anak anak yatim telah menerima sumbangan duit raya dan barangan keperluan seharian.

Majlis penyerahan sumbangan telah dijalankan secara ringkas dan hanya melibatkan seorang dua wakil pengurusan kompleks kebajikan yang terlibat demi mematuhi perjarakan sosial dan arahan Perintah Kawalan Pergerakkan Bersyarat (PKPB),

“Pada kebiasaanya, pihak kami akan menjemput anak anak dari beberapa kompleks kebajikan untuk sama sama berbuka puasa dan menunaikan sembahyang Terawikh dihotel kami di Kuching namun ianya tidak dilaksanakan kali ini kerana terpaksa mematuhi arahan PKPB,” kata Abdul Hadi yang turut diiringi oleh beberapa pegawai kanan dari SEDC.

See author's posts


15 sertai kursus kewartawanan

KUCHING: Seramai 15 pemberita sambilan dan pemberita wilayah Utusan Sarawak mengikuti Kursus Pemberita Sambilan dan Pemberita Utusan Sarawak di Dewan Hotel Samudra, bermula pagi semalam.

Objektif kursus ini bertujuan menghurai komponen kewartawanan mengenai pembangunan, isu semasa dan kemasyarakatan.

Perunding Editorial Utusan Sarawak, Toman Mamora berkata, antara objektif latihan ini adalah untuk mempamerkan teknik perolehan maklumat dan penulisan kewartawanan.

“Selain itu, objektif kursus ini adalah bagi menyediakan penulisan untuk kewartawanan pembangunan, isu dan peristiwa semasa serta mengurus maklumat kewartawanan untuk ditulis bagi disampaikan kepada khalayak secara beretika.

“Kursus yang dijalankan ini merangkumi sejarah dan falsafah kewartawanan pembangunan kemasyarakatan dalam konteks sistem demokrasi yang berlandaskan perlembagaan dan keutuhan masyarakat berbilang kaum,” katanya ketika selaku penceramah pada kursus tersebut.

Kursus ini dijalankan selama dua hari bermula 16 Oktober 2020 dan berakhir pada hari ini.

Dalam pada itu, pada kursus tersebut Eksekutif Editor Utusan Sarawak, Anthony Punan turut menekankan tentang peranan setiap pemberita dalam mendapatkan berita semasa yang berfakta dan sahih.

Ujarnya, perubahan zaman dalam penyampaian berita turut memainkan peranan penting dalam mencari isi berita.

“Oleh itu diharapkan dengan kursus ini, pemberita sambilan dan pemberita sedia ada sentiasa peka dengan setiap isu semasa di kawasan masing-masing.

“Sentiasa pastikan berita yang diperolehi dari sumber berita adalah berdasarkan fakta yang sahih,” ujarnya.

Turut hadir, Pengurus Besar Utusan Sarawak, Ivy Ngo, Editor Kanan Utusan Sarawak, Yanti Sham dan Mahdar Bujang.

Oleh Earl Anek

See author's posts


Perlu ada format standard bagi tuntutan banjir

KUCHING: Satu format standard mengenai pampasan yang boleh dituntut oleh mangsa banjir di seluruh negara perlu diwujudkan, kata Timbalan Premier Sarawak Datuk Amar Douglas Uggah Embas.

Beliau berkata, apa jua keputusan yang dibuat oleh Kabinet Kerajaan Persekutuan mengenai perkara itu hendaklah boleh diguna pakai di Sarawak.

“Kita perlu tahu apa yang boleh dituntut oleh mangsa banjir sebagai pampasan. Bolehkah mereka membuat tuntutan bagi kenderaan, peralatan elektrik, ternakan dan tanaman yang musnah akibat banjir seperti di Semenanjung?

“Perkara itu telah dibangkitkan pada sidang Parlimen baru-baru ini yang mempersoal mengapa Sarawak dikecualikan daripada bayaran pampasan. Seorang timbalan menteri menjawab bahawa tiada permohonan sedemikian daripada negeri ini,” menurutnya dalam kenyataan di sini, hari ini.

Uggah, yang merupakan Pengerusi Jawatankuasa Pengurusan Banjir Negeri (JPBN) turut meminta kerajaan persekutuan menjelaskan sama ada mangsa yang enggan berada di pusat pemindahan layak menerima ‘Wang Ihsan Banjir.’

Beliau turut meminta Agensi Pengurusan Bencana Negara (NADMA) membekalkan sistem komunikasi yang berkesan bagi mendekati petempatan dan rumah panjang di kawasan pedalaman.

Katanya kini, komunikasi antara penduduk di kawasan terbabit dengan sekretariat JPBN adalah melalui radio amatur. – Bernama

See author's posts


‘Geng Curi Sawit’ tumpas

ADUM LIU

BEKENU : Tiga sekawan ‘Geng Curi Sawit’ tumpas di tangan pemilik kebun sawit ketika mereka asyik mencangkuk tandan sawit di kebun Sungai Uban di Jalan Persisiran Pantai Miri Bintulu semalam.

Ketua Polis Balai Bekenu Mohammad Yusri Abdullah ketika ditemui semalam berkata kejayaan menangkap Geng Curi Sawit adalah di atas makluman daripada pemilik kebun.

Katanya, semasa dalam tugas rondaan Perintah Kawalan Pergerakan Bersyarat (PKPB) di Simpang Bekenu telah menerima panggilan tentang pencerobohan dan mencuri sawit di kebun Sungai Uban pada jam 12.45 tengah hari.

“Kami tiga anggota terus bergegas ke lokasi untuk bertindak dan berjaya menangkap pencuri yang mengguna sebuah kereta dan sebuah motosikal.

“Tiba di lokasi, ketiga-tiga pencuri tidak dapat melarikan diri dari kebun akibat pintu pagar besi telah dikunci oleh pemilik kebun sehingga mereka tertangkap oleh kami dan di bawa ke balai untuk siasatan lanjut,” jelasnya.

Antara bahan bukti yang dirampas ialah sebuah kereka mengangkut sawit, motosikal, dua unit sandak sawit, dua unit parang, dua batang bujak (besi tajam), sebilah kapak dan sebuah bakul yang berisi tiga tanda sawit.

Ketiga-tiga Geng Curi Sawit itu adalah dipercayai lelaki tempatan yang berusia di antara 27 hingga 43 tahun, mereka direman untuk siasatan lanjut ekoran salah seorang daripada mereka dipercayai penagih dadah, tambahnya.

Katanya, kejadian seperti ini telah banyak kali berlaku di kebun sawit Sungai Uban ini dan kerugian yang dialami oleh pemilik kebun untuk kes ini belum dapat dipastikan lagi.

Sehubungan itu, kejayaan tangkapan itu merupakan sebahagian daripada geng pencuri sawit di Daerah Subis ini, jelasnya lagi.

See author's posts


Jauhi politik ekstrem – Awang Tengah

ADENG EDRUS

LAWAS: Rakyat perlu menjauhkan diri daripada politik ekstrem yang menakut-nakutkan rakyat, kata Timbalan Presiden Parti Pesaka Bumiputera Bersatu (PBB), Datuk Amar Awang Tengah Ali Hassan.

Katanya, ketika pilihan raya banyak propaganda disebarkan untuk menakutkan dan menimbulkan kebencian rakyat terhadap kerajaan memerintah.

Oleh itu, Timbalan Premier Sarawak mengingatkan pengundi termasuk di kawasan Parlimen Lawas supaya mengawasi propaganda politik menakut-nakutkan rakyat.

“Kita lihat saja pada PRU ini bila mana pihak pembangkang akan kembali dengan politik menakutkan rakyat dan memecah belahkan mereka semata-mata untuk meraih sokongan,” katanya pada Program ‘Pemung, Peruyud, Petuuh’ anjuran Unit Komunikasi Awam Sarawak(UKAS) di Kampung Long Tuan Ulu Trusan di sini semalam.

Program berkonsepkan makan tengahari bersama rakyat itu turut dihadiri Timbalan Menteri Pengangkutan Dato Henry Sum Agong, Setiausaha Politik Kepada Premier Awangku Jinal Abedin Dato Pengiran Jawa, Pemangku Pengarah UKAS Samuel Simon, Pengarah Agensi Pembangunan Wilayah Utara (NRDA), Datu Ubaidillah Latip dan Pegawai Daerah Lawas Ladin Atok.

Awang Tengah berkata, pelbagai isu timbul seperti mengenai tanah adat, kemudahan untuk rakyat dan perkara utama membabitkan perjuangan GPS dalam menegakkan hak-hak Sarawak dan rakyat Sarawak.

Namun katanya, rakyat tidak dapat bergantung kepada pelbagai harapan palsu pembangkang yang terbukti gagal membela hak Sarawak sepanjang 22 bulan mereka memerintah dibawah kerajaan Pakatan Harapan(PH).

Pada masa sama, katanya, pemimpin Sarawak yang berada dalam Kabinet PH juga gagal bersuara untuk mendapatkan lebihan dana bagi pembangunan Sarawak.

Sebaliknya rakyat Sarawak berasa perit apabila banyak projek pembangunan untuk kepentingan rakyat Sarawak dibatalkan kerajaan PH ketika itu.

“Sekarang puak-puak ini muncul semula dengan propaganda memecah-belah rakyat melalui politik perkauman, agama dan pelbagai isu sensitif yang boleh menggugat perpaduan rakyat Sarawak,” katanya.

Awang Tengah meminta agar masyarakat kampung di luar bandar memahami perkara ini demi kesejahteraan dan keselamatan bersama.

Majlis berkenaan dihadiri oleh wakil-wakil masyarakat daripada sepanjang Batang Trusan dan Ulu Trusan.

See author's posts


TBS sumbang bantuan makanan

KUCHING:  Tabung Baitulmal Sarawak (TBS) menyumbang 100 pek makanan dan 20 kotak air minuman kepada Pusat Pemberian Vaksin (PPV) Hospital Umum Sarawak bertempat di Kozi Square.

Pengurus Besar TBS, Datu Abang Mohd Shibli Abang Mohd Nailie berkata, program ini adalah satu inisiatif TBS melalui prasarana Ummah Distribution Centre (UDC) dalam pengagihan bantuan makanan dan bantuan peralatan khas kepada PPV berkenaan.

“Turut disumbang, bantuan berbentuk alatan pejabat dan bantuan peralatan khas lain.

“Inisiatif sumbangan ini bagi membantu petugas barisan hadapan untuk kelancaran pelaksanaan vaksinasi di sini,” katanya.

Sementara itu, beliau memberitahu, setakat 31 Mei 2021, sebanyak RM28.9 juta hasil kutipan zakat telah diagihkan kepada asnaf yang berhak oleh TBS melalui tiga program utamanya iaitu ‘Program Mengukuhkan Tradisi Keilmuan, Program Membangunkan Institusi Islam dan Program Memantapkan Kebajikan Ummah’.

Oleh NUR AIN OTSMAN

See author's posts


Produk kopi tempatan jangkau pasaran China – Eropah

KUCHING: Memasang tekad untuk membantu penduduk tempatan di rumah panjang, Edward Ck Yong, 55 mewujudkan peluang pekerjaan menanam kopi bagi menjana pendapatan.

Produk kopi Edward yang juga merupakan Pengasas Sarawak Rainforest Excelsa Coffee pernah menembusi pasaran negara China dan Eropah selain turut dijual di beberapa buah pasaraya di negeri ini.

Namun demikian katanya, ia hanya dalam skala kecil atas faktor kos pengangkutan agak tinggi dan biji kopi yang dihasilkan masih belum dapat memenuhi permintaan tinggi dari luar negara.

“Biji kopi yang kami gunakan merupakan kopi yang ditanam, dijaga dan diproses di Sarawak dan jenama Sarawak Rainforest Excelsa Coffee mula diperkenalkan pada 2019.

“Pada dasarnya, saya berhasrat untuk memberikan kehidupan yang lebih baik kepada penduduk tempatan terutamanya mereka yang tinggal di rumah panjang dan tidak mempunyai pekerjaan lain selain menanam padi.

“Maka dari situ timbul inisiatif untuk mewujudkan peluang pekerjaan buat mereka dengan mengusahakan ladang kopi bagi menjana pendapatan,” jelasnya yang pernah tinggal selama 15 tahun di tanah tinggi Ba’Kelalan serta membantu penduduk di kawasan tersebut menjual hasil padi bukit selama 10 tahun.

Tambah beliau yang merupakan pakar kopi yang sah Jerman berkata kebanyakan masyarakat di Malaysia gemar untuk mengambil minuman tersebut namun tidak memahami perbezaan kopi yang wujud.

Jelasnya, kopi jenis Liberica merupakan spesies yang hampir pupus di dunia namun ia menghasilkan aroma yang wangi, kurang berasid dan manis meskipun tanpa campuran gula sesuai untuk diminum orang Asia.

“Ramai yang suka minum kopi setiap hari namun masih kurang pengetahuan mengenainya pada masa dahulu termasuk saya sendiri.

“Setelah mengenali seseorang yang bekerja di Jabatan Pertanian yang meminta saya untuk membantu penduduk tempatan di Ba’Kelalan menjual hasil kopi yang ditanam, saya bertekad untuk mendalami ilmu mengenai kopi,” katanya ketika ditemui pemberita semasa Pelancaran Expo Gardenscape Sarawak 2022 di sebuah pusat beli-belah terkemuka di sini, baru-baru ini.

Menjelas lanjut, beliau kini mempunyai kilang pemprosesan biji kopi di Bintawa, Kuching serta mempunyai beberapa ladang penanaman kopi di Padawan, Sematan, Lundu, Sibu, Bakun, Kakus, Baram dan juga Bintulu.

Oleh RYNNA SHA’ERRA

See author's posts


UK luluskan pembelian dos vaksin Covid-19

UNITED KINGDOM: Kerajaan United Kingdom (UK) telah meluluskan pembelian 90 juta lagi dos vaksin Covid-19 yang sedang dibangunkan syarikat farmaseutikal Belgium, Janssen dan syarikat bioteknologi Amerika Syarikat, Novavax.

Memetik laporan BBC, ia termasuk enam lagi vaksin yang masih dalam percubaan, sekaligus menjadikan jumlah simpanan stok vaksin secara keseluruhan buat negara itu adalah sebanyak 340 juta dos.

Salah seorang ahli Jawatankuasa Vaksin kerajaan UK, Kate Bingham menjelaskan bahawa pengedaran vaksin itu dijangka bermula pada pertengahan 2021 sekiranya ujian percubaan Janssen dan Novavax menunjukkan perkembangan positif.

Namun, beliau tidak memberikan jaminan sebarang hasil positif daripada vaksin tersebut setakat ini.

Tambahnya, adalah menjadi “keutamaan” kerajaan untuk memastikan UK mempunyai “vaksin yang mencukupi” buat golongan yang “paling berisiko menjangkiti koronavirus”.

Pada masa yang sama, Setiausaha Perniagaan UK, Alok Sharma turut menjelaskan tentang pendekatan negara itu dalam usaha membangunkan vaksin.

Katanya, kerajaan UK telah membeli beberapa vaksin koronavirus yang dihasilkan menerusi empat pendekatan saintifik berbeza, termasuk daripada Universiti Oxford/AstraZeneca, BioNTech/Pfizer, Valneva, serta dari Novavax.

“Strategi kerajaan untuk membangunkan sebuah portfolio dengan pelbagai calon vaksin yang meyakinkan akan memastikan kami mempunyai peluang terbaik untuk mencari vaksin yang berhasil,” kata Sharma lagi.

“Kelulusan pada hari ini bukan sahaja memanfaatkan rakyat UK, tetapi memastikan akses yang adil dan saksama di serata dunia yang berpotensi melindungi berjuta-juta nyawa.”-AFP

See author's posts


Hasil rundingan pembelian MySejahtera antara tumpuan Dewan Rakyat

KUALA LUMPUR: Perkembangan mengenai perincian hasil rundingan Kementerian Kesihatan (KKM) dengan Syarikat MySJ Sdn Bhd untuk membeli aplikasi MySejahtera antara dibangkitkan pada persidangan Dewan Rakyat di sini, hari ini.

Menurut Aturan Urusan Mesyuarat di laman rasmi Parlimen, soalan itu dikemukakan Dr Kelvin Yii Lee Wuen (PH-Bandar Kuching) kepada Menteri Kesihatan pada sesi Pertanyaan Bagi Jawab Lisan dan beliau juga ingin tahu pelan KKM untuk mengoptimumkan penggunaan aplikasi itu.

Turut dibangkitkan adalah persoalan daripada Datuk Seri Sh Mohmed Puzi Sh Ali (BN-Pekan) kepada Menteri Dalam Negeri mengenai langkah penyelesaian proaktif dan progresif dalam mengatasi isu kesesakan yang serius bagi urusan pasport di Jabatan Imigresen Malaysia.

Sh Mohmed ingin tahu sama ada kementerian berkenaan mempunyai cadangan untuk mengembalikan semula proses permohonan pasport secara walk-in (tanpa janji temu) di pejabat imigresen berbanding permohonan menerusi dalam talian dan menghapuskan sistem kuota harian bagi permohonan pasport.

Selain itu, Azli Yusof (PH-Shah Alam) pula meminta Menteri Sumber Manusia menyatakan inisiatif kerajaan membantu pekerja ekonomi gig, selain cabaran dihadapi untuk memberi atau mewajibkan jaminan perlindungan insurans bagi sektor itu.

Selesai sesi soal jawab itu, perbahasan bagi Rang Undang-Undang Perbekalan 2023 juga dijadualkan akan berlangsung hari ini.

Perdana Menteri Datuk Seri Anwar Ibrahim pada Jumaat lepas, membentangkan Belanjawan 2023 yang memperuntukkan sejumlah RM388.1 bilion, dengan RM289.1 bilion untuk belanja mengurus, RM99 bilion belanja pembangunan termasuk RM2 bilion simpanan luar jangka. – Bernama

See author's posts


PUISI

Waktu terus berlalu

mereka tetap di situ

membilang hari dan waktu

menanti takdir yang menentu.

Nun jauh di sana

kanak-kanak berlari riang

mengejar cita-cita dan impian

tanpa dikekang keadaan.

Tapi mereka,

masih tetap di situ

melewati hari-hari sepi

terkurung dalam gua yang suram.

Berikanlah mereka peluang

menerobos ke seluruh seantero

untuk merasai nikmat kehidupan

biarpun tiada biasan cahaya

mengiring mereka dalam perjalanan

menemui makna yang fitrah

dalam menelusuri waktu yang pasti berubah.

Dayangku Aisah Awg. Taha

Kampung Assyakirin

24 April 2022

Ketika fajar sidik mendatang,

Ku cuba nyah hati yang bejat,

Mendengar ocehan yang tidak benar,

Sudah risi ku mendengar.

Saat serapah memenuhi ruang fikiran,

Hadir sungai di hujung mata,

Galang kepala juga penat mendengar sedan,

Menjadi saksi kala bibir hilang kata.

Remuknya jiwa ingin dianggap,

Mendabik di kejamnya dunia,

Namun sekadar mimpi si kerdil,

Perlahan hilang dalam kepekatan malam.

Senandika ku berbicara,

Gagahlah menongkah aral,

Menghirup pawana, menghembus lara,

Ku sembunyikan rasa di arungan hati.

Saat candra kembali menjenguk,

Masih bersisa secebis hati yang luka.

Davidsal Jimmy Berayen

Pada matamu

akan kubina titi

ke lubuk hatimu

untuk ditarik jiwa yang sepi.

Pada bibirmu

kutanam tebu

agar hempedu

dihirup semanis madu.

Pada tanganmu

kurenjis air mata

untuk kau kutip sebutir debu

lalu disisip pada matamu.

Benedict Anak Samling

See author's posts


Malaysia tawar UAE sertai pelaburan berbalik

Saya telah mencadangkan kepada Presiden UAE untuk membuat pelaburan berbalik dalam bidang pertanian di Malaysia. Ini sesuai dengan perancangan UAE untuk menjadi hab eksport pertanian ke negara-negara Afrika dan sebagainya.• Datuk Seri Ismail Sabri Yaakob

ABU DHABI: Malaysia menawarkan kepada Emiriah Arab Bersatu (UAE) untuk membuat pelaburan berbalik bagi menyokong Dasar Sekuriti Makanan kedua-dua negara dan membantu UAE menjadi hab makanan di Timur Tengah.

Perdana Menteri Datuk Seri Ismail Sabri Yaakob berkata, Malaysia mempunyai tanah yang luas dan sesuai untuk membolehkan para pelabur luar membuat pelaburan dalam bidang pertanian.

“Saya telah mencadangkan kepada Presiden UAE untuk membuat pelaburan berbalik dalam bidang pertanian di Malaysia. Ini sesuai dengan perancangan UAE untuk menjadi hab eksport pertanian ke negara-negara Afrika dan sebagainya,” kata beliau pada sidang media bersempena lawatan kerja ke UAE.

Perdana Menteri berkata dalam pertemuan dengan Presiden UAE Sheikh Mohamed Zayed Al Nahyan di Kediaman Presiden di sini pada Isnin, Sheikh Mohamed menyambut baik cadangan itu dan kedua-dua pemimpin bersetuju menubuhkan jawatankuasa kerja bersama untuk melihat dengan cara lebih terperinci cadangan itu.

Menurutnya, sebelum ini Qatar dan Arab Saudi juga telah menyatakan minat menyertai pelaburan berbalik dalam bidang pertanian di Malaysia yang membantu negara meningkatkan pengeluaran produk-produk pertanian.

Syarikat Baladna, pengeluar tenusu Qatar telah membuat komitmen pelaburan sebanyak RM4.5 bilion dalam bidang penternakan tenusu terbesar di rantau Asia Tenggara dengan dua tapak telah dikenal pasti iaitu di Cuping, Perlis dan Muadzam, Pahang, kata beliau.

Sebelum ini, Malaysia dan Arab Saudi memeterai perjanjian untuk menerokai kerjasama baharu dalam bidang pertanian, kata Ismail Sabri.

Perdana Menteri juga berkata Malaysia sedang mempertimbangkan untuk mengimport baja dari UAE.

Dalam lawatan ke Abu Dhabi National Oil Company (ADNOC) di sini pada Isnin, Perdana Menteri dimaklumkan syarikat itu bukan sahaja terlibat dalam bidang minyak dan gas, malah aktiviti-aktiviti ekonomi yang lain seperti pengeluaran baja.

Menurut beliau, nilai dagangan antara kedua-dua negara telah meningkat 90.4 peratus untuk lapan bulan pertama tahun ini iaitu US$6.14 bilion (RM25.60 bilion) dan jumlah ini melebihi nilai keseluruhan pada 2021 iaitu AS$5.38 bilion (RM22.29 bilion).

Ismail Sabri berkata, kedua-dua negara negara juga bersetuju memperluas pelaburan dan perdagangan di antara kedua-dua negara.

Pada pertemuan itu, Presiden UAE juga berterima kasih kepada lebih 6,000 rakyat Malaysia yang bekerja di negara itu yang dianggap berdisiplin, rajin dan tidak menimbulkan masalah, kata Perdana Menteri. – Bernama

See author's posts


Penutupan sementara satu lorong WPC02 hingga 5 Julai ini

KUCHING: Satu lorong melibatkan WPC02 Projek Lebuhraya Pan Borneo (LPB) akan ditutup sementara mulai hari ini hingga 5 Julai ini.

Menurut pihak Pejabat Jabatan Kerja Raya (JKR) Sarawak dalam satu kenyataan memaklumkan penutupan sementara satu lorong bermula 10.00 pagi tadi bagi kerja-kerja membaik pulih lintasan paip air.

Lokasi terlibat ialah bahagian lorong laju di kawasan Kampung Sepadah CH61+018 (KM91.3), bahagian lorong perlahan di kawasan Kampung Sungai Pinang CH84+500 (KM115.17) dan bahagian lorong laju di seberang simpang Kampung Sungai Pinang CH85+600 (KM116.27).

Para pengguna jalan raya terlibat disarankan untuk merujuk Lampiran A bagi bahagian lorong laju di kawasan Kampung Sepadah CH61+018 (KM91.3), Lampiran B – bahagian lorong perlahan di kawasan Kampung Sungai Pinang CH84+500 (KM115.17) dan Lampiran C melibatkan bahagian lorong laju di seberang simpang Kampung Sungai Pinang CH85+600 (KM116.27).

Susulan kerja-kerja membaik pulih berkenaan, pihak Pejabat JKR Sarawak mengingatkan para pemandu agar berhati-hati dan mematuhi segala pengurusan trafik dengan perhatian khusus sepanjang tempoh pelaksanaan terutamanya di kawasan-kawasan terlibat.

Selain itu, pengguna jalan raya di kawasan-kawasan terlibat juga disarankan untuk merancang perjalanan masing-masing.

Turut dimaklumkan menerusi kenyataan ialah sebarang perubahan pada tarikh dan kawasan terlibat dengan kerja-kerja ini akan dimaklumkan oleh pihak kontraktor yang bertanggungjawab menyelenggara kerja-kerja berkenaan.

Orang ramai dialu-alukan untuk berhubung dengan pihak Pejabat JKR Sarawak menerusi Talikhidmat di talian 082-203199 atau pihak WPC02 082-682803 bagi sebarang aduan atau pertanyaan lanjut berkaitan aliran trafik di lokasi terbabit.

See author's posts


Pilihan raya NZ September ini

WELLINGTON: Suruhanjaya Pilihan Raya New Zealand semalam mengumumkan langkah keselamatan yang akan dilaksanakan bagi memastikan pilihan raya di negara itu, pada September depan diteruskan walaupun berdepan ancaman Covid-19.

Perdana Menteri New Zealand, Jacinda Ardern pada Januari lalu mengumumkan tarikh pilihan raya pada 19 September depan, iaitu sebelum wabak Covid-19 menular secara serius.

Beliau turut berulang kali menegaskan setakat ini tidak ada sebarang perancangan untuk meminda daripada tarikh berkenaan.

Memandangkan tempoh perintah berkurung di New Zealand yang berlanjutan sejak tujuh minggu lalu akan berakhir dalam tempoh beberapa hari lagi.

Suruhanjaya Pilihan Raya akan mengadakan perbincangan lanjut dengan pihak berkuasa kesihatan supaya proses pengundian dapat dilakukan secara selamat.

Ketua Pegawai Pilihan Rayanya, Alicia Wright berkata, pilihan raya tahun ini akan menjadi berbeza disebabkan Covid-19.

Justeru, beberapa langkah akan dilaksanakan bagi memastikan semua orang berada dalam keadaan selamat.

“Langkah ini termasuk memastikan pengurusan barisan, penjarakan sosial, penggunaan cecair pembasmi kuman yang diletakkan di kotak pengundian dan alat perlindungan diri bagi petugas pilihan raya di setiap stesen,” katanya.

Selain itu, fasa pengundian awal atau undi pos antara yang digalakkan dalam waktu kritikal ini, khususnya bagi warga emas dan mereka yang mempunyai masalah kesihatan.

Bagaimanapun, panduan keselamatan ini tidak tertakluk kepada aktiviti lain sepanjang pilihan raya termasuk perasmian kempen, perhimpunan parti atau pertemuan dari pintu ke pintu yang dijangka akan terjejas teruk akibat wabak pandemik ini.

Dalam perkembangan lain, Perdana Menteri berusia 39 tahun itu turut menerima pujian dunia kerana mengambil langkah segera bagi menyekat penularan Covid-19 di negara itu.

Setakat ini, negara dengan populasi seramai lima juta orang itu cuma merekodkan 21 kematian akibat Covid-19. –AFP

See author's posts


IPI Malaysia kekal stabil

INDEKS Pengeluaran Perindustrian (IPI) Malaysia dijangka kekal stabil dalam tempoh terdekat.

KUALA LUMPUR: Indeks Pengeluaran Perindustrian (IPI) Malaysia dijangka kekal stabil dalam tempoh terdekat, didorong oleh pembukaan ekonomi secara penuh pasca-Pelan Pemulihan Negara (PPN).

Public Investment Bank Bhd (PIVB) berkata ini  akan disokong lagi oleh keadaan luaran yang menggalakkan di tengah-tengah pembukaan ekonomi penuh di seluruh dunia — satu kelebihan kepada komponen pembuatan.

Dalam nota penyelidikan semalam, PIVB berkata IPI juga akan dipacu oleh kesan ketinggalan pengembangan strategi fiskal global pada 2021 serta persekitaran kadar faedah yang akomodatif sehingga separuh pertama 2022, rangsangan untuk ketiga-tiga komponen.

“Hala tuju bekalan yang lebih tinggi oleh Pertubuhan Negara Pengeksport Petroleum dan sekutunya (OPEC+) juga akan menjadi petanda baik bagi komponen perlombongan selain prospek yang adil bagi pakatan itu untuk meningkatkan pengeluaran akibat konflik Rusia-Ukraine.

“Ini juga akan ditambah dengan pengoperasian kemudahan medan minyak baharu pada Mac,” katanya.

Dalam nota berasingan, PIVB menyatakan output elektrik juga bersedia untuk melantun semula hasil daripada pembukaan ekonomi penuh pasca-PPN dan peralihan Malaysia ke fasa endemik Covid-19 pada April.

“Pemulihan yang stabil dalam indeks keseluruhan membentuk asas tinjauan IPI kami yang optimis walaupun kami tetap berhati-hati akan risiko wabak Covid-19 di tempat kerja.

“Gangguan rantaian bekalan yang berpanjangan dan kekurangan bahan mentah serta kontena turut membimbangkan, suatu keadaan yang mungkin akan pulih secara beransur-ansur,” katanya.

Sementara itu, firma penyelidikan itu turut menyatakan IPI menyaksikan peningkatan bagi bulan keenam berturut-turut pada Februari, meningkat sebanyak 3.9 peratus tahun ke tahun didorong oleh pengembangan yang mantap dalam komponen pembuatan dan elektrik serta dibantu oleh peningkatan ketara dalam perlombongan.

Ia berkata pencapaian bulan itu juga disokong oleh kesan asas yang menggalakkan berikutan prestasi hambar tahun lepas (IPI Februari 2021: +1.5 peratus).

Keadaan operasi yang menggalakkan menyokong lonjakan 3.9 peratus dalam IPI pada Februari khususnya dalam komponen pembuatan (+5.2 peratus tahun ke tahun), katanya.

Lonjakan dalam IPI dibantu oleh pemulihan yang membanggakan dalam komponen elektrik (Februari 2022: +3.9 peratus) dan pemulihan yang stabil dalam perlombongan (Februari 2022: -0.4 peratus) terutamanya minyak petroleum mentah dan kondensat.

Ia menambah berdasarkan bulan ke bulan dan pelarasan musim, IPI meningkat 5.2 peratus lebih pantas, pulih berbanding Januari (-1.4 peratus). – Bernama

See author's posts


300 sampel nanas hibrid MD2 Sarawak diuji di Singapura

KUCHING: Kumpulan pertama sampel 300 nanas hibrid MD2 Sarawak tiba di Singapura awal minggu ini bagi percubaan pasaran dalam kalangan peniaga tempatan.Ketua Pegawai Eksekutif Pejabat Perdagangan dan Pelancongan Sarawak Singapura (STATOS) Chew Chang Guan berkata, permintaan di Singapura masih kukuh dan penghantaran percubaan pertama ini telah dibuat dengan sokongan daripada Perbadanan Kemajuan Perusahaan Kayu Sarawak (PUSAKA) dan Harvest Prime Enterprises yang bekerja di lapangan dengan pengeluar tempatan di Tanjung Manis.“Penerbangan terus adalah amat penting untuk pembangunan pelancongan dan perdagangan antara Singapura dan Sarawak.“Mempunyai penerbangan terus Air Asia baharu dari Sibu ke Singapura telah membolehkan penghantaran hari yang sama terus daripada pembekal kepada pemborong Singapura kami,” katanya dalam satu kenyataan hari ini.Penyelidikan STATOS mengenal pasti bahawa nanas hibrid MD2 Sarawak adalah pilihan yang tepat untuk percubaan ini kerana ia popular dalam kalangan pengguna tetapi kekurangan bekalan di Singapura.Nanas MD2 Sarawak dihargai kerana isinya yang manis, berair dan wangi yang rendah keasidan dan mempunyai warna keemasan yang menarik.

Ia juga terkenal dengan kandungan serat yang agak rendah, menjadikannya lebih mudah untuk dimakan dan dihadam berbanding beberapa jenis nanas lain.

Malah, nanas MD2 mempunyai jangka hayat yang lebih lama dan kurang terdedah kepada kerosakan semasa pengangkutan, sekali gus menjadikannya popular dalam kalangan penanam dan pengguna.“Kami menjangkakan lebih banyak pesanan daripada Singapura sekarang kerana rantaian bekalan yang berpotensi telah diwujudkan.“Kerjasama ini merupakan langkah pertama yang penting dalam menyokong lebih banyak pengeluar Sarawak yang ingin memasuki pasaran eksport,” katanya lagi.

See author's posts


Tiket bas RM1.00 untuk balik mengundi laris

MUKAH: Bas yang menawar tambang RM1.00 bagi perkhidmatan perjalanan Mukah-Sibu menjadi tumpuan orang ramai terutama daripada golongan B40, sejak semalam.

Segelintirnya mahu pulang untuk mengundi esok, bagi Pilihan Raya Umum ke-15 (PRU-15) termasuk pelajar dari pelbagai institusi pengajian tinggi di sini.

Salah seorang penumpang yang hanya dikenali sebagai Kakak Estherie menyatakan bahawa tiket sudah habis dijual dan ia hanya ada pada esok hari.

“Dengan penuh yakin saya dan emak pergi ke kaunter pada petang semalam untuk beli tiket bas dari Mukah ke Sibu.

“Kami ke kaunter sekitar 2.00 petang kerana bas dijadualkan berangkat setengah jam kemudian. Namun hasrat itu terpaksa dilupakan kerana tiket bas sudah habis dijual.

“Saya terus pergi ke kaunter terminal bas Lanang kerana ia menawarkan harga hanya RM1.00  bagi satu perjalanan ke Sibu dari Bandar Mukah atau sebaliknya.

“Saya pun bertanya mengenai tiket untuk perjalanan pada Jumaat (hari ini) dan petugas di kaunter kata tiket bas hanya ada pada Sabtu (esok) iaitu hari mengundi.

“Pada mulanya saya amat yakin untuk pergi ke Sibu pada petang Khamis itu kerana ia belum lagi cuti umum. Patutlah setiba saya di sana bas sudah kelihatan bersedia hendak berangkat, tidak menunggu jadual lagi kerana sudah penuh,” katanya.

Difahamkan, kebanyakan penumpang petang semalam adalah pelajar Institusi Pengajian Tinggi di Mukah ini.

Tawaran RM1.00 oleh syarikat Bas Lanang sudah berkuat kuasa mulai 1 Oktober lalu.

Seorang pekerja syarikat bas itu memberitahu tambang RM1.00 itu adalah inisiatif kerajaan Gabungan Parti Sarawak (GPS) untuk membantu rakyat yang kurang berkemampuan.

Justeru, orang ramai dinasihatkan untuk menggunakan peluang itu sebaik mungkin kerana ia banyak membantu terutama sekali bagi yang kurang berkemampuan.

Oleh HENRY B SIYU

See author's posts


Pertanian catat pertumbuhan 1.1 peratus KDNK

KOTA BHARU: Bidang pertanian mencatatkan pertumbuhan sebanyak 1.1 peratus kepada Keluaran Dalam Negara Kasar (KDNK) pada suku ketiga tahun lalu.

Timbalan Menteri Pertanian dan Industri Makanan II, Datuk Che Abdullah Mat Nawi berkata, ia merupakan nilai yang positif, walaupun KDNK negara secara keseluruhannya menguncup berikutan ketidaktentuan ekonomi akibat pandemik Covid-19.

“Cabaran yang dihadapi oleh sektor pertanian dalam meneruskan aktiviti pertanian untuk terus konsisten dalam pengeluaran makanan, terutamanya dalam situasi negara sekarang ini adalah tidak dinafikan.

“Namun, dengan adanya usaha kerajaan dengan kerjasama semua pihak yang bertanggungjawab, telah memastikan keadaan sentiasa terkawal,” katanya selepas Pelancaran Program myGAP Tanaman Bukan Makanan (myGAP.TBM) di Ibu Pejabat Jabatan Pertanian Negeri Kelantan, Lundang di sini, semalam.

Pelancaran diadakan secara maya itu disertai 1,000 orang termasuk pegawai-pegawai dari pelbagai jabatan dan agensi di bawah MAFI dan para petani dan usahawan bagi sektor tanaman dan orang awam.

Mengulas mengenai program myGAP.TBM, Che Abdullah berkata, pihaknya melancarkan program berkenaan bagi memberi manfaat kepada lebih ramai pengusaha tanaman bukan makanan untuk meningkatkan lagi keberkesanan amalan pertanian baik dalam kalangan petani.

Katanya, pensijilan myGAP.TBM adalah bagi tanaman selain untuk makanan dan tidak digunakan dalam penyediaan makanan manusia serta haiwan.

“Sebagai contoh, industri florikultur, tanaman hiasan dan bunga-bungaan hiasan seperti pokok palma, pokok bunga, rumput landskap dan sebagainya. Malah dengan adanya sijil ini nanti ia dapat memudahkan akses ke pasaran antarabangsa. “Bagi peringkat permulaan, kita menyasarkan seramai 200 orang usahawan tanaman bukan makanan yang telah berdaftar di bawah Skim Pengesahan Bahan Tanaman termasuk pengusaha di Cameron Highlands, Pahang akan memperoleh sijil ini menjelang pertengahan tahun depan,” katanya.-Bernama

See author's posts


Lahirkan lebih ramai atlet dari Kabong

AHLI Dewan Undangan Negeri (ADUN) Kabong Mohd Chee Kadir mahu lebih ramai belia dari daerah Kabong berjaya di dalam bidang sukan hingga peringkat lebih tinggi.

Beliau berkata akan sedaya upaya memberikan sokongan moral serta bantuan kepada penduduk di Kabong terutamanya golongan belia agar golongan itu tidak akan ketinggalan serta menaikkan nama Kabong dalam pelbagai bidang sukan ke peringkat lebih tinggi.

“Setiap belia terutamanya kepada golongan pelajar sekolah di Dewan Undangan Negeri (DUN) Kabong diseru untuk mengambil peluang melibatkan diri dalam aktiviti sukan sekolah amnya, bagi menonjolkan bakat masing-masing dalam bidang sukan yang diceburi.

“Ambil peluang ini sebagai batu loncatan untuk mengasah bakat anda, agar pihak sekolah mampu melatih anda untuk menjadi atlet yang berkebolehan bagi mewakili sekolah, daerah, negeri ataupun negara satu hari kelak seperti atlet-atlet lain yang telah membanggakan nama negara masa kini,” katanya.

Justeru, beliau yakin dan percaya satu hari nanti daerah Kabong juga akan melahirkan ramai atlet yang berjaya diperingkat sukan yang berprestij tinggi seperti SUKMA, Sukan SEA, Sukan Olimpik dan sebagainya.

“Saya berharap pihak berkenaan dan juga ibu bapa bersedia untuk bersama-sama menjadikan daerah Kabong ini sebagai salah sebuah daerah yang akan membekalkan negara kita dengan atlet-atlet yang cemerlang di pelbagai peringkat,” ujarnya.

Beliau berkata demikian ketika berucap merasmikan Pertandingan Petanque Tertutup Kabong yang berlangsung di Gelanggang Petanque Pantai Tanjung Kembang, baru-baru ini.

Pertandingan yang julung kalinya diadakan itu telah dianjurkan oleh Pejabat Pusat Khidmat DUN Kabong dengan kerjasama Kelab Petanque Kabong.

Chee Kadir berkata penganjuran sukan petanque di daerah ini mampu menjadi platform melahirkan pelapis dalam sukan berkenaan serta dapat memberikan pendedahan serta meningkatkan kemahiran dalam sukan petanque yang semakin popular dewasa ini.

Menurutnya, melalui acara seumpama itu dan pendedahan terhadap sukan tersebut, beliau yakin suatu hari nanti kita bakal mempunyai pelapis yang hebat seterusnya mewakili Kabong mahupun negeri atau Malaysia dalam sukan petanque.

“Saya berharap komuniti petanque di Kabong ini dapat mengetengahkan bakat-bakat anak muda agar ia bukan sahaja dapat menyediakan generasi pelapis, tetapi juga pemain petanque yang berpotensi untuk menjadi wakil dari Kabong di masa hadapan.

“Saya berharap dengan adanya gelanggang petanque ini , dan akan siap sepenuhnya tidak lama lagi akan dimanfaatkan sebaik mungkin demi pembangunan sukan di daerah ini yang mempunyai berpotensi besar untuk melangkah pergi lebih jauh,” katanya.

See author's posts


Sesi latihan bermula Ogos

SESI latihan skuad hoki wanita Sukma Sarawak akan bermula awal bulan depan (Ogos).

Perkara tersebut diakui Presiden Persatuan Hoki Sarawak (HSA), Datin Mary Sadiah Zainuddin.

“Persiapan kita sedikit terganggu ekoran pelaksanaan Perintah Kawalan Pergerakan (PKP) beberapa bulan lalu.

“Apa yang pasti proses menggumpul semua pemain untuk memaulakan sesi latihan pada 1 Ogos depan,” ujar Datin Mary ketika mengulas mengenai perkara itu semalam.

Tambah beliau, himpunan pemain yang terlibat dengan latihan kelak mencakupi pemain dari pelbagai kawasan.

Katanya, pihaknya masih belum memuktamad senarai pemain yang akan mewakili Sarawak pada temasya dwitahunan itu kelak.

“Kita akan memantau prestasi semasa pemain sepanjang mengikuti latihan itu nanti.

“Dan selepas itu, baharu dapat diketahui senarai pemain yang terpilih untuk beraksi di Sukan Malaysia (SUKMA) XX Johor nanti,” jelas beliau lagi.

Oleh Faizal Bujang

See author's posts


Malaysia pamer pencapaian baik dalam pembangunan indikator SDG

KUALA LUMPUR: Malaysia menunjukkan pencapaian baik dalam pembangunan indikator Matlamat Pembangunan Lestari (SDG) dengan 52 peratus indikator tersedia pada 2019 berbanding 41 peratus pada 2018, demikian menurut Jabatan Perangkaan Malaysia (DoSM).

Ketua Perangkawan, Datuk Seri Mohd Uzir Mahidin berkata, sebagai focal point dalam pengembangan indikator SDG negara, DoSM akan terus menyokong SDG dengan menghasilkan statistik atau perangkaan yang lebih terperinci dan tepat pada masanya untuk mencapai agenda global 2030.

Beliau berkata demikian pada Forum Data Dunia Pertubuhan Bangsa-Bangsa Bersatu 2021 (UNWDF 2021) sebagai ahli panel dengan topik “Developing National SDG Indicators – What Is The Data Situation For Leaving No One Behind.”

UNWDF 2021 dihoskan oleh Swiss Confederation bermula  3 hingga 6 Oktober 2021 di Bern, Switzerland dan acara itu diadakan dua tahun sekali.

Acara ini menghimpunkan pakar dan pengguna data dan statistik dari pihak kerajaan, masyarakat awam, sektor swasta, agensi antarabangsa dan serantau, ahli akademik dan badan profesional untuk membincangkan peluang dan cabaran serta mempamerkan inovasi terkini bagi meningkatkan data dan statistik untuk  Agenda Pembangunan Lestari 2030.

Seramai 7,626 peserta mendaftar secara dalam talian untuk memacu inovasi data dan memupuk usaha kolektif  data tanpa meninggalkan sesiapapun, dengan 668 hadir di Bern sementara 230 ahli perangkawan DoSM mendapat manfaat dengan menghadiri forum secara jarak jauh (remotely).

Pada acara berkenaan, DoSM turut menganjurkan sesi dengan topik “Re-strategising Labour Market Data Collection, Analysis and Dissemination in Times of Crisis (Understanding the world through data)” bertujuan mendapatkan pandangan mengenai tindak balas dan reaksi pejabat dan sistem statistik kebangsaan.

Pada akhir sesi, negara tuan rumah telah mengeluarkan pernyataan yang menyebut “Bern Data Compact for the Decade of Action on the Sustainable Development Goals’’ menyeru masyarakat antarabangsa dan kerajaan negara untuk memastikan semua komuniti bekerjasama dalam ekosistem data untuk mendapatkan lebih banyak aspek yang berkaitan Agenda 2030.

UNWDF berikutnya akan dihoskan oleh China pada 2023 dan Colombia pada tahun 2025.

– Bernama

See author's posts


Tanggungjawab masyarakat diutamakan

SARATOK: Sebagai pemimpin masyarakat yang telah dilantik, tumpuan dan tanggungjawab terhadap masyarakat haruslah diutamakan.

Ahli Dewan Undangan Negeri (ADUN) Kalaka, Datuk Abdul Wahab Aziz berkata, beliau tidak mahu tidak mahu hak masyarakat dipermainkan oleh mereka yang mempunyai kepentingan peribadi.

“Saya berharap semua ketua masyarakat dan ketua kaum supaya sentiasa memantau segala aktiviti mahupun projek di kawasan anda.

“Tindakan ini amat penting agar semua aktiviti atau projek pembangunan yang dilaksanakan di kawasan berjalan dengan lancar, tidak bermasalah dan memberi manfaat kepada rakyat,” katanya ketika berucap pada Program Jelajah Integriti Siri 4 di Dewan Masyarakat Sri Krian semalam.

Program tersebut telah disempurnakan oleh Menteri di Jabatan Ketua Menteri (Integriti dan Ombudsman) Datuk Talib Zulpilip.

Abdul Wahab berkata, sekiranya ketua masyarakat dan ketua kaum mengesyaki projek dilaksanakan agak lembab atau tidak mengikut spesifikasi yang telah diluluskan, adalah menjadi tanggungjawab mereka untuk melaporkan perkara tersebut kepada agensi berkaitan.

“Ini bagi memastikan agar semua projek yang dilaksanakan adalah mengikut jadual dan spesifikasi yang ditetapkan, sekaligus ia penyumbang agar negeri kita ini dikenali sebagai sebuah negeri yang berintergriti tinggi,” ujarnya.

Jelas Abdul Wahab, Kerajaan Sarawak amat komited untuk membentuk dan membudayakan masyarakat berintegriti yang meliputi semua peringkat seperti pegawai awam, pemimpin masyarakat, sehinggalah keseluruhan lapisan masyarakat agar budaya berintegriti dan keutuhan peribadi yang tinggi ini dapat dipupuk dan diterapkan di dalam setiap sanubari masyarakat.

“Kita perlu sedar bahawa komunikasi dan interaksi dengan rakyat menuntut kita semua sebagai pemimpin di semua sektor, baik di peringkat pelaksana mahupun pemimpin masyarakat harus berada di landasan komunikasi yang sama.

“Walaupun kita dibezakan dengan kelompok pelanggan yang berlainan, namun kita haruslah melihat dan berfikir dari perspektif yang sama. Kita harus maklum, pelanggan yang ada pada hari ini mahukan sesuatu itu dengan cepat dan dengan kos yang rendah serta telus,” tambah Abdul Wahab.

Maka itu, katanya lagi adalah baik jika kita semua mempunyai iltizam untuk meningkatkan keupayaan masing-masing menerusi kaedah berkongsi teknologi, sumber dan bertukar-tukar pengalaman.

“Saya pasti, semua dasar dan inisiatif yang diperkenalkan oleh kerajaan di sektor awam adalah bertujuan untuk memudahkan urusan rakyat.

“Untuk menjadikan setiap agensi kerajaan itu lebih dekat di hati setiap rakyat,” kata Abdul Wahab.

Oleh Adi Safarman

See author's posts


Bersama bantu kurangkan beban rakyat

SIMANGGANG: Penularan Covid-19 tidak menghalang Pertubuhan Meninggikan Akhlak (PMA) Chee Chuan Khor Simanggang untuk terus membantu rakyat yang terjejas akibat pandemik berkenaan.

Ia terbukti apabila PMA Chee Chuan Khor Simanggang bertindak mengadakan Progam Sejambak Kasih dalam skala kecil bagi menyalur bantuan bakul makanan kepada 300 penerima di bangunan pertubuhan itu atau Rumah Kuning, Jalan Bayu pada Ahad lepas.

Menerusi program berkenaan, PMA Chee Chuan Khor telah menyerahkan bakul makanan kepada 10 penerima dengan Menteri Muda Kesejahteraan Komuniti, Datuk Francis Harden Hollis diberi penghormatan untuk melakukan simbolik penyerahan bantuan itu.

Presidennya, Temenggung Kueh Aik Seng ketika ditemui berkata Program Sejambak Kasih kali ini tidak dapat melibatkan kehadiran ramai penerima disebabkan oleh pematuhan terhadap Prosedur Operasi Standard (SOP) Covid-19.

Katanya program ini hanya melibatkan kehadiran 10 penerima dengan baki bakul makanan ini nanti akan diserah kepada para penerima mengikut kaedah yang ditentukan kelak demi mengurangkan risiko penularan Covid-19.

“Pemberian bakul makanan ini adalah merupakan salah satu aktiviti amal yang dilaksana oleh PMA Chee Chuan Khor Simanggang bagi membantu rakyat sepanjang tempoh sukar penularan pandemik Covid-19.

“Kita berharap agar pertubuhan-pertubuhan di Sri Aman dapat melakukan kerja amal seperti ini agar kita dapat membantu agensi kerajaan mengurangkan beban hidup rakyat yang terjejas akibat pandemik itu,” katanya.

Program berkenaan diakhiri dengan penyerahan cek peruntukan Projek Kecil Luar Bandar (MRP) bernilai RM5,000 masing-masing kepada Persatuan Soon Heng Simanggang dan PMA Chee Chuan Khor Simanggang oleh Harden.

Hadir sama bagi menjayakan program tersebut adalah Penolong Setiausaha PMA Che Chuan Khor Simanggang, Goh Kaw Sze.

Oleh VALENTINE NGUMBANG

See author's posts


Indonesia perhebat saringan Covid-19

JAKARTA: Indonesia akan memperhebat ujian saringan dan mengesan kes Covid-19 di wilayah Jawa Timur yang menjadi kawasan penularan baharu wabak, lapor agensi berita Xinhua.

Presiden Indonesia Joko Widodo pada Rabu berkata keutamaan perlu diberikan kepada wilayah itu berbanding yang lain memandangkan lonjakan kes Covid-19 yang dicatatkan di wilayah berkenaan kebelakangan ini.

Beliau menekankan mengenai pentingnya saringan berskala besar dan pengesanan terhadap mereka di bawah pemantauan dan pengawasan.

Selain menerapkan prosedur pengasingan yang ketat, pelaksanaan protokol kesihatan juga harus dilakukan, kata presiden.

Katanya, untuk menguatkuasakan peraturan penjarakan sosial berskala besar, tentera dan polis akan dikerahkan ke wilayah itu.

Sehari sebelum itu, kerajaan Indonesia memutuskan untuk menghantar hampir 350,000 anggota tentera untuk mengawal keadaan.

Presiden Indonesia itu turut memberi amaran lonjakan kedua jangkitan diramal melanda memandangkan ratusan ribu orang dijangka kembali ke bandar selepas meraikan Aidilfitri di kampung.

Covid-19 setakat ini sudah mengorbankan 1,473 orang di Indonesia dan 23,851 dijangkiti, kata Kementerian Kesihatan pada Rabu- Bernama

See author's posts


Bantuan untuk warga emas meningkat

KUCHING: Jabatan Kebajikan Masyarakat Sarawak (JKMS) sudah menyalurkan bantuan RM184,418,170 untuk 52,751 penerima bantuan bulanan di seluruh negeri ini dari Januari hingga September 2022.

Menteri Pembangunan Wanita, Kanak-kanak dan Kesejahteraan Komuniti, Dato Sri Fatimah Abdullah berkata, skim Bantuan Warga Emas (BWE) mencatatkan perbelanjaan tertinggi iaitu RM86,931,000 dan berjaya diagihkan kepada 19,809 penerima.

“Pejabat Kebajikan Masyarakat Bahagian Kuching juga telah menyalurkan perbelanjaan sebanyak RM12,726,000 kepada 2, 853 warga emas di bahagian ini dalam tempoh sama,” katanya.

Beliau berkata demikian ketika berucap pada majlis Sejambak Kasih Deepavali 2022 di sebuah hotel di sini, malam tadi.

Fatimah berkata, pihak JKMS telah mengadakan Program Khidmat Bantu di Rumah di lima rumah pelanggan.

“Program ini telah dilaksanakan mulai Isnin lalu dengan kerjasama Petronas Sarawak, membabitkan 10 Sukarelawan Kuching dengan sesi ramah mesra bersama pelanggan serta memberi sumbangan Deepavali kepada mereka.

“Klien kelihatan lebih ceria dan menyatakan ucapan terima kasih kepada Jabatan atas kunjungan dan lawatan serta sumbangan kepada mereka sempena perayaan Deepavali kali ini.

“Tahniah kepada Sukarelawan Kuching atas sumbangan tak terhingga yang telah menjadi mata dan telinga kepada jabatan selama ini.

“Peranan mereka juga penting sekiranya berlaku bencana dan juga merujuk kes bantuan dan kes mendesak yang lain seperti keganasan rumah tangga dan gelandangan,” katanya.

Fatimah turut mengucapkan tahniah kepada pihak Petronas Sarawak sekali gus berharap kerjasama rakan strategik dalam penglibatan dan sumbangan daripada syarikat korporat seperti Petronas Sarawak dalam program seumpama ini akan memberi kesan kepada penyampaian perkhidmatan jabatan dan khususnya kepada penerima.

Mengulas mengenai majlis itu, penerima yang dijemput hadir pada majlis Sejambak Kasih menerima wang tunai bernilai RM100 di samping hamper berjumlah RM150 yang disumbangkan oleh pihak Petronas Sarawak. Mereka yang tidak berpeluang hadir, sumbangan RM100 akan dikreditkan ke akaun masing-masing.

Bahagian Kuching sahaja yang melaksanakan program khas Sejambak Kasih Deepavali ini bagi meraikan 50 penerima bantuan kaum India yang beragama Hindu.

See author's posts


PETARA, ANTU! • Kuasa Mistik Petara (God Almighty)

Tusun Ke-43

BEPELASARKA

penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ dibagi ngagai tiga raban iya nya: i. Kuasa mistik Petara (God, Almighty, Tuhan, Allah Taala) ii. Kuasa mistik Antu Bunsu Petara (Dewa Dewi) iii. Kuasa mistik Antu [Sitan, Jin, Iblis]. Sida tu seraban ari ‘supernatural being’ ti diau ba dunya ti enda ulih peda tauka digusung mensia dunya. Semina mensia ti bisi ngembuan kuasa mistik aja ulih bekaul tauka datai ba dunya sida tu.

Sebedau aku mai  pemacha nampung pansik pasal kuasa mistik Petara (God Almighty) tu aram kitai meratika sekeda penemu mensia mayuh bida Petara (Tuhan), Dewa (Antu Bunsu Petara) enggau Antu. Semua dunya kuasa mistik  tiga iti tu endang bisi sangkut paut: sida tu sama diau ba dunya mistik “alam ghaib”; dunya ti enda ulih digusung mensia dunya, enti enda ari kuasa mistik sida empu. Dalam penemu Sains raban sida tu disebut ‘supernatural being.’

NAMA PETARA BEBIDA

Dalam simpul penemu ti pandak Petara (God Almighty) tu sama diau ba dunya mistik ‘alam ghaib’ lalu semampai bekaul enggau Antu Bunsu Petara (Dewa Dewi), Antu. Nama Petara bebida nitihka agama tauka pengarap sesebengkah raban bansa di dunya tu baka: God Almighty, El Shaddai, “God, the All-powerful One” or “The Mighty One of Jacob”, Eternal King, King of Heaven, God of all mankind, Jehovah. Bala Saintis bisi ga nyebut ‘Super Being,” mayuh ti bukai kena nyebut nama Petara enda alah sebut.  Dalam agama bukai bisi nyebut ayat ti munyi tu,” Orang ti nyembah Antu Bunsu Petara (Dewa Dewi, Diety) deka idup antara semua Antu Bunsu Petara, orang ti nyembah semengat aki ini “leluhur” deka begulai enggau semengat aki ini sida nya, orang ti nyembah Antu tauka utai idup alus ‘makhluk halus” deka idup di tengah-tengah utai idup alus nya mega lalu orang ti nyembah Aku deka idup enggau Aku.” Sapa “Aku” dalam ayat di atas nya?

      Bisi ga ayat dalam agama bukai nyebut munyi tu: “Orang ti ngembuan ulah sereta perangai ti manah nyembah sida Antu Bunsu Petara (Dewa Dewi). Orang ti ngembuan ulah sereta perangai inginka ulah kamah nyembah antu  raya  tauka orang jai; lalu orang ti ngembuan ulah sereta perangai  palui  nyembah bala Antu sereta utai idup alus “makhluk halus”.

        Ari ayat-ayat di atas nya tadi kitai mensia patut nemu ni bagi tiga raban ‘supernatural being” ti diau dalam dunya misteri nya patut disembah. Nya bepanggai ba pilih kitai mensia diri empu: enti kitai mensia deka diau manah-manah di dunya tu, kitai patut nyembah Petara (God Almighty) tauka Antu Bunsu Petara (Dewa Dewi) lalu enti kitai mensia deka ke utai ti jai, sembah mih Antu.

ANTU UTAI IDUP MISTIK

Nitihka penemu sekeda agama, Antu nya endang  utai idup mistik  ti diau ba dunya  ti baruh “alam rendah”  ti selalu  merinsa  mensena.  Sida  tu nyadi Antu tegal   ulah jai sida.  Antu Bunsu Petara (Dewa Dewi)  nya  utai idup misteri  ti  diau  enggau ati ti gaga sereta senang lantang.

Pengachau sereta penusah  ti datai ari  utai idup alus “makhluk halus”  tauka Antu nya endang  enda ulih diseliah  sereta  selama aja.  Kitai mensia  patut  ulih  milih endur sereta pengidup ti manah  di dunya tu. Kebuah pia, laban  Antu enggau  Antu Bunsu Petara (Dewa Dewi)  endang  seruran  diau  ngelingi  dunya mensia.  Enti kitai mensia  ulih milih endur  sereta idup enggau manah, utai idup “makhluk halus” nya  pan ulih  ngelingung  lalu mantu  mensia  mutarka  penanggul enggau  penusah mensia. Taja pia,  sigi amat  bisi mega  utai idup  alus “makhluk halus” (Dewa, Antu)  ti udu  deka ngachau  mensia.   Nya alai, kitai mensia  patut ngelatih diri empu  idup bemoral  lalu  jaga  mih  ulah  diri empu: reti nya anang ngaga ulah ti jai awakka kitai mensia ulih idup diau  begulai enggau  sida  “supernatural being” tu enggau likun. Reti nya, kitai mensia patut bejimat-jimat  sereta  ngibun ulah diri empu manah-manah. Munyi ti  selalu disebut  aku dalam artikel tu dulu agi ari tu: Antu amai udu  deka ngachau kitai mensia tang Antu enggai  dikachau kitai mensia. Reti nya  enti kitai mensia ngachau  sida dulu,  sida  tentu  deka  ngachau kitai mensia.

SESINDAU DI DUNYA MENSIA

Tu sekeda ari tanya bala kitai Iban dalam SMS: “Baka ni enti bisi orang parai, udah nya bisi ngerau, ngachau, kati nya Antu tauka utai bukai? Ba senentang kitai Iban nganjung bangkai ke pendam lalu disebut antu. Uji sebut niang manah agi, anang nyebut antu.       Saut tanya keterubah nya, orang ti parai nya bisi ngerau tauka ngachau nya, endang iya Antu: dalam penemu Sains Spiritual disebut sida ‘energi eletriomagnetis’. Dalam penemu agama Keristin nya disebut  semengat sida ti udah parai “roh” ti apin diterima masuk serega sereta agi sesindau di dunya mensia lalu minta diri disembiangka kitai mensia ti agi idup minta Petara (God Almighty, Tuhan) nerima sida tama menua serega. Nya mih kebuah sida nya kekadang ayan, kekadang bisi didinga bemunyi bejaku, belagu, betabuh enggau mayuh macham ulah. Nya ti dikumbai kitai ngerau, ngachau.  Dalam  daya idup Iban sida tu disebut Antu Sebayan.

Antu Sebayan tauka ‘roh’ @ semengat mensia ti udah parai nya, kekadang amat bisi ngerau tauka ngachau tang sida tu enda ngemedis kitai mensia dunya ti agi idup, enti kitai mensia enda ngachau sida dulu. Sida tu ukai Antu jai: Sitan, Jin, Iblis, Sihir. Nya alai, kitai mensia anang takut enti maya meda senaya tauka ninga bunyi sida tu. Besembiang, besampi  minta tulung  Petara (God Almighty) nitihka agama tauka pengarap diri empu. Pia mega, kitai  mensia mega tau besampi ngena chara diri empu bejaku enggau  Antu nya, minta sida anang ngachau tauka ngerau kitai mensia.

Pasal penemu kitai Iban ti nyebut bangkai orang ti parai nya, antu laban dalam daya idup kitai Iban ari kelia menya endang pechaya; maya mensia parai, iya endang nyadi Antu. Betul mih nya, dalam penemu agama tauka Sains Spiritual, maya mensia parai ‘roh’ @ energi eletromagnetis nya pansut ari tubuh mensia.

Nya mih, nitihka penemu agama enggau pengarap mensia di dunya tu, nya mih bida tiga bengkah kuasa mistik nya. Pia mega, tuju aku mansik kuasa tiga kuasa mistik tu mega ukai tuju deka ngelakuka: aku semina  bebagi penemu enggau pemacha lebih-lebih agi bansa kitai Iban ambika kitai enda tesat penemu bekaul enggau pekara tu.

See author's posts


Subsidi bersasar secara berfasa akan dilaksanakan

SESI PERTANYAAN… Menteri Kewangan Tengku Datuk SeriZafrulTengku Abdul Aziz ketika sesi Waktu PertanyaanMenteri pada Mesyuarat Kedua Penggal Kelima Parlimen ke-14 bagi Dewan Rakyat di Bangunan Parlimen semalam. • Foto BERNAMA

KUALA LUMPUR: Kerajaan akan merancang pelaksanaan subsidi bersasar secara berfasa bagi memastikan ia tidak mengakibatkan inflasi secara mendadak atau menjejaskan momentum pertumbuhan ekonomi, menurut Menteri Kewangan Tengku Datuk Seri Zafrul Tengku Abdul Aziz.

Beliau berkata, ini selaras dengan pendekatan yang telah diambil kerajaan untuk ayam di mana kerajaan telah meningkatkan harga silingnya sebanyak 50 sen sekilogram bagi mengurangkan herotan pasaran, namun, pada masa yang sama memberi bantuan tunai tambahan kepada golongan B40.

“Sejajar dengan pendekatan ini, kerajaan tidak akan menaikkan harga petroleum terus kepada harga pasaran tanpa subsidi memandangkan impaknya kepada inflasi walaupun harga RON95 pada RM2.05 seliter adalah lebih kurang 50 peratus daripada harga sebenar tanpa subsidi,” katanya dalam sesi Waktu Pertanyaan Menteri pada persidangan Dewan Rakyat di sini, semalam.

Beliau menjawab soalan tambahan Wong Hon Wai (PH-Bukit Bendera) yang ingin tahu mengenai subsidi petrol secara bersasar dan langkah yang diambil untuk memastikan harga barangan dan inflasi masih terkawal dengan pengenalan subsidi secara bersasar.

Katanya kadar inflasi Malaysia boleh dianggap sederhana berikutan langkah kerajaan untuk melaksanakan kawalan harga ke atas barangan dan perkhidmatan asas khususnya melalui pemberian subsidi harga bahan api dan makanan terpilih serta subsidi elektrik.

“Kerajaan juga masih di peringkat awal pengujian mekanisme pemberian subsidi petrol secara bersasar. Pengujian tersebut akan disusuli dengan pengujian yang lebih meluas dari segi beberapa kaedah lain dan juga bagi menguji kebolehlaksanaan mekanisme tersebut bukan sahaja di kawasan bandar tetapi juga di kawasan luar bandar,” katanya.

Menurut Tengku Zafrul, pembangunan dan pengujian sistem subsidi bersasar dijangka memerlukan tempoh antara tiga hingga enam bulan sebelum bersedia untuk dilaksanakan di seluruh negara. – Bernama

See author's posts


Projek Tebatan Banjir Air Pasang bakal siap sepenuhnya

SEBUYAU: Kedua-dua Projek Tebatan Banjir Air Pasang Kawasan Daerah Kecil Sebuyau yang dibiayai oleh Kerajaan Sarawak di bawah kepimpinan Gabungan Parti Sarawak (GPS) dijangka siap sepenuhnya menjelang Oktober 2022.

Menurut Menteri Muda Infrastruktur dan Pembangunan Pelabuhan Sarawak, Datuk Julaihi Narawi, pembinaan fasa 1 bagi kedua-dua projek tersebut dibangun menggunakan dana sebanyak RM88.1 juta secara keseluruhannya.

“Projek fasa 1 di Blok F merangkumi seluruh kawasan Kampung Sebuyau dibangunkan dengan peruntukan sebanyak RM34.6 juta manakala projek tebatan air di Bajong, Sebangan Blok A untuk fasa 1 pula memakan kos sebanyak RM53.5 juta kedua-dua projek tersebut dijangka siap pada Oktober 2022,” ulas beliau.

Mengulas lanjut, beliau berharap pembinaan kedua-dua projek tersebut berjalan dengan lancar mengikut tempoh yang ditetapkan.“Pembangunan projek-projek ini mengambil masa dan kerjasama dari penduduk kampung juga perlu diperlukan,” kata beliau.

Beliau mengeluarkan kenyataan tersebut semasa mengadakan lawatan kerja ke tapak kedua-dua projek tersebut baru-baru ini.

Oleh RYNNA SHA’ERRA

See author's posts


Jumlah penerbangan ke Sarawak dipertimbangkan

KUCHING: Syarikat penerbangan akan dimaklumkan untuk menambah penerbangan masuk ke Sarawak sekiranya tiada peningkatan drastik kes Covid-19 selepas 14 Ogos ini kata Datuk Abdul Karim Rahman Hamzah.

Menteri Pelancongan, Kesenian dan Kebudayaan, Datuk Abdul Karim Rahman Hamzah mendedahkan kementeriannya telah mengadakan pertemuan bersama Jawatankuasa Pengurusan Bencana Negeri Sarawak (JPBNS) pagi semalam berhubung perkara berkenaan.

“Selepas 14 Ogos kami akan buka,” tegasnya dalam sidang media selepas pelancaran Jurnal Pengurusan Pelancongan Bertanggungjawab di Baitulmakmur 2 semalam.

Menurut Abdul Karim, pengurangan kemasukan penerbangan diakui kementeriannya bahawa memberi impak negatif kepada pengusaha hotel tempatan setelah jumlah penerbangan dikurangkan selama dua minggu bagi negeri ini untuk mengatasi peningkatan kes Covid-19 dari 1 hingga 14 Ogos ini.

“Kami tahu masalah yang mereka hadapi dalam dua minggu ini kerana kurang penerbangan masuk ke negeri ini,” ujarnya sambil memberitahu ia adalah impak berantai kepada industri lain.

Jelasnya, bukan hanya hotel yang menderita tetapi yang lain seperti pengangkutan dan tinggal beberapa hari lagi sebelum 14 Ogos.

“Semoga selepas 14 Ogos, keadaan akan kembali normal,” ujarnya sambil menjelaskan tindakan kerajaan bukan ingin menyusahkan rakyat namun sebagai langkah untuk memutuskan rantaian pandemik agar rakyat juga dapat dilindungi.

Kerajaan Sarawak akui Abdul Karim tidak mahu pandemik Covid-19 terus merebak di negeri ini berikutan itu pelbagai inisiatif diusahakan untuk memutuskan rantaian.

Seterusnya, Abdul Karim mendedahkan kementeriannya bekerjasama dengan majlis bandaraya tempatan terutamanya di Padawan, Bengoh dan Bau bagi mengenalpasti lokasi pelancongan tempatan.

“Tempat ini ada air terjun dan saya suka kerana ia sangat dekat dengan bandar,” katanya lagi sambil memberitahu jarak lokasi pelancongan yang dekat kini menjadi pilihan pelancong tempatan atau asing.

Oleh Diyana Samsuddin

See author's posts


Sediakan kemudahan lebih selesa

KUCHING: Lembaga Sungai-Sungai Sarawak (LSS) menaik taraf Terminal Penumpang Bako untuk menyediakan kemudahan yang lebih selesa kepada penumpang.

Menurut Menteri Pengangkutan, Datuk Lee Kim Shin, tujuan utama kerja menaik taraf tersebut dilakukan untuk menyediakan kemudahan pendaratan yang mudah, cekap dan selamat bagi pengguna tempatan dan pelancong yang mengunjungi Taman Negara Bako.

“Penaiktarafan terminal ini juga penting untuk mempromosikan pelancongan dan aktiviti lain yang berkaitan di kawasan ini.

“Dalam pekarangan terminal, banyak tempat letak kereta disediakan dan juga tempat menunggu bas awam yang menggunakan laluan dari Bandar Raya Kuching ke Terminal Penumpang Bako dan kembali ke Kuching.

“Dengan adanya perkhidmatan bas panggung biasa dan boleh dipercayai yang dikendalikan oleh BIARAMAS, para pengunjung dan penduduk Kampung Bako yang berada di sepanjang laluan tersebut akan dapat menikmati perjalanan yang mudah dan selesa,” katanya.

Tambahnya, peruntukan projek tersebut disalurkan oleh Kerajaan Sarawak dengan dana RM2.68 juta.

“Projek ini menggunakan dana sebanyak RM2.68 juta dan disiapkan dalam tempoh 15 bulan.

“Antara skop kerja yang dilakukan ialah memperluas bangunan terminal yang ada, peningkatan ponton dan tanjakan yang ada, pembinaan pagar parameter dengan rumah pengawal yang betul dan penyediaan ruang tempat letak kereta yang cukup serta ruang menunggu bas panggung yang melayani kawasan tersebut,” jelasnya.

Oleh RYNNA SHA’ERRA

See author's posts


Tokan dadah kantoi dicekup bersama 5.3 gram dadah

BINTULU: Taktik penagih dadah menyembunyikan 11 tiub plastik lut sinar mengandungi syabu di dalam kotak rokok gagal mengaburi pihak berkuasa apabila dicekup  oleh pihak polis di bawah jambatan Jalan Tatau-Sibu, Tatau di sini, semalam.

Kedua-dua lelaki itu dipercayai tokan dadah berwarganegara tempatan.

Ketua Polis Daerah Bintulu, Superintenden Batholomew Umpit berkata, suspek berusia 29 dan 36 tahun itu ditahan pasukan Bahagian Siasatan Jenayah Narkotik (BSJN) Ibu Pejabat Polis Daerah (IPD) Bintulu kerana disyaki terlibat dalam aktiviti penyalahgunaan dadah.

“Kedua-dua suspek disiasat di bawah Seksyen 39A(1) Akta Dadah Berbahaya (ADB) 1952 dengan berat kasar rampasan dadah 5.3 gram.

“Hasil ujian saringan awal polis juga mendapati suspek positif dadah yang mana mereka turut disiasat di bawah Seksyen 15(1)(a) ADB 1952,” katanya dalam satu kenyataan, semalam.

Tambah beliau, berdasarkan siasatan awal, dadah yang dirampas dipercayai untuk pengedaran di sekitar kawasan Tatau dan boleh digunakan untuk 50 penagih.

“Tangkapan ini merupakan salah satu usaha Polis Diraja Malaysia (PDRM) dalam mengatasi masalah penyalahgunaan dadah di samping mencegah aktiviti jenayah di Daerah Tatau dan Bintulu.

“Jika mempunyai sebarang maklumat berkaitan dadah di daerah ini, boleh maklumkan kepada pihak PDRM, IPD Bintulu di talian 086-318304,” ujarnya.

See author's posts


Simoi sangkal berita potong barisan PPV

SIMANGGANG: Ahli Dewan Undangan Negeri (ADUN) Lingga, Simoi Peri menyangkal berita palsu kononnya beliau bertindak memotong barisan dalam Pusat Pemberian Vaksin (PPV) di Stadium Perpaduan Negeri, Kuching pada Rabu lepas.

Menurut beliau berita palsu berkenaan telah tular di beberapa platform media sosial dan dikarang oleh penulis yang mempunyai motif untuk menjatuhkan kerjaya dirinya sebagai seorang ahli politik.

“Untuk makluman, saya telah pun mendapat suntikan dos pertama (vaksin Covid-19) pada 15 Mac lepas dan suntikan dos kedua pada 5 April lepas di PPV Dewan Suarah Sri Aman.

“Oleh itu adalah tidak logik untuk mengatakan saya memotong barisan (untuk mendapatkan suntikan vaksin Covid-19) di PPV Stadium Perpaduan Negeri kerana ia sudah pun dilakukan di Sri Aman sebelum ini,” kata Simoi.

Selain itu, beliau menerusi kenyataan balas berhubung penularan berita fitnah berkenaan semalam melahirkan rasa amat kesal berhubung penularan berita palsu yang boleh menjejaskan imejnya sebagai ADUN Lingga.

“Saya telah menghabiskan banyak masa di Sri Aman semenjak tahun lepas untuk memberikan perkhidmatan yang terbaik kepada seluruh rakyat dalam kawasan DUN Lingga.

“Bagaimanapun penularan berita palsu ini menganggu fokus saya untuk berkhidmat terhadap rakyat…justeru jika ia berterusan maka saya tidak akan teragak-agak untuk membuat laporan polis mengenai perkara itu nanti,” tegas beliau.

Terdahulu Simoi menerusi berita palsu itu didakwa antara golongan kenamaan yang memotong barisan penerima vaksin Covid-19 bagi Orang Kurang Upaya (OKU) dalam Program Imunisasi Covid-19 Kebangsaan di PPV Stadium Perpaduan Negeri Sarawak pada Rabu lepas.

Turut ditularkan di media sosial pada Rabu lepas juga adalah beberapa golongan kenamaan dan ahli keluarga mereka yang turut bertindak memotong ‘queue’ barisan penerima vaksin tersebut di PPV berkenaan.

Oleh VALENTINE NGUMBANG

See author's posts


Warga 1 Divisyen turut rai Hari Kemerdekaan

KUCHING; Sambutan Hari Kemerdekaan begitu sinonim dengan Angkatan Tentera Malaysia (ATM).

Menurut kenyataan yang dikeluarkan semalam, jika bukan kerana perjuangan mereka yang terdahulu dalam usaha membebaskan negara daripada penjajah, tiadalah rakyat dapat kecapi nikmat keamanan dan kemajuan kini.

Sejak 63 tahun Malaysia Merdeka, warga 1 Divisyen di sini tidak melepaskan peluang meraikannya meski pun dengan tatacara norma baharu berikutan penularan wabak Covid- 19 yang melanda dunia.

Di Dewan Bukavu, Kem Penrissen di sini berlangsung Sambutan Kemerdekaan ke-63 Peringkat 1 Divisyen yang dimulakan dengan perarakan masuk Jalur Gemilang ke dewan sebelum diteruskan dengan nyanyian lagu Negaraku dan acara menaikkan bendera Malaysia oleh Kpl Ecalas Jacob Masek dari pasukan Batalion ke 10 Rejimen Sempadan.

Selesai acara nyanyian Negaraku, sebuah montaj pendek berkisarkan pengorbanan ke arah kemerdekaan ditayangkan dan disusuli dengan nyanyian tiga buah lagu patriotik yang begitu sinonim dengan rakyat Malaysia iaitu ‘Tanggal 31’ dan ‘Warisan’ oleh Allahyarham Sudirman Hj Arshad serta lagu ‘Sejahtera Malaysia’ dendangan Zurin Aniza sambil kesemua warga 1 Divisyen dan ahli BAKAT yang hadir mengibarkan Jalur Gemilang simbolik meraikan Kemerdekaan kali ini.

Terdahulu berlangsung Pertandingan Memasak Kuih Tradisional dan Menghias Kek BAKAT 1 Divisyen bagi Tahun 2020 yang disertai oleh wakil formasi dari BAKAT Formasi Trup 1 Divisyen, BAKAT Formasi 3 Briged, BAKAT Formasi 9 Briged dan BAKAT Formasi 31 Briged. Pertandingan tahun ini diungguli oleh BAKAT Formasi 9 Briged dari Sibu.

Pematuhan kepada amalan norma baharu tidak menjadi halangan kepada warga ATM di sini menyemarak dan menyemai semangat cintakan negara dengan sambutan kecil seperti ini.

Semoga Kemerdekaan ke 63 kali ini memberi seribu satu makna buat semua dalam mendepani cabaran norma baharu berjuang memerdekakan Malaysia dari wabak Covid-19.

Turut hadir ke majlis itu adalah Panglima Medan Timur Tentera Darat, Lt Jen Datuk Mohd Zakaria Yadi dan isteri Datin Norhayati Usul, Panglima 1 Divisyen, Mej Jen Dato’ Dzulkafli  Mustaffa dan isteri, Datin Norziati Othman, serta Panglima-Panglima Formasi.

See author's posts


Pertumbuhan ekonomi Malaysia dijangka kekal positif

KUALA LUMPUR: Ekonomi Malaysia berada pada landasan tepat ke arah pemulihan dengan pertumbuhan tahunan dijangka kekal positif antara 3.0 peratus dan 4.0 peratus pada 2021 dan terus berkembang antara 5.5 peratus dan 6.5 peratus pada 2022.

Menteri Kewangan Tengku Datuk Seri Zafrul Abdul Aziz berkata, meskipun berdepan cabaran sepanjang suku ketiga 2021, pelbagai indikator ekonomi utama sebaliknya menunjukkan momentum pemulihan yang kukuh terutama apabila negara memasuki suku keempat 2021 dan menuju kepada 2022.

“Ini termasuk penambahbaikan dalam pasaran buruh dengan kadar pengangguran berkurangan kepada 4.5 peratus pada September serta lonjakan eksport sebanyak 24.7 peratus dan peningkatan 11.6 peratus dalam nilai jualan sektor pembuatan pada bulan sama.

“Tambahan pula, kita menyaksikan peningkatan dalam kedua-dua indeks keyakinan perniagaan dan pengguna yang dipantau oleh Institut Penyelidikan Ekonomi Malaysia (MIER) serta mencatat pelaburan langsung asing (FDI) bersih RM12.8 bilion pada suku ketiga 2021, sekali gus menjadikan jumlah FDI bagi tempoh sembilan bulan pertama tahun ini kepada lebih RM30 bilion,” katanya dalam satu kenyataan, baru-baru ini.

Dana Kewangan Antarabangsa (IMF) dan Bank Dunia telah mengunjurkan ekonomi Malaysia tumbuh pada 6.0 peratus dan 5.8 peratus bagi 2022.

Menurut Tengku Zafrul, Keluaran Dalam Negara Kasar (KDNK) Malaysia meningkat sebanyak 3.0 peratus dalam tempoh sembilan bulan pertama 2021 berbanding penguncupan 6.4 peratus bagi tempoh sama tahun lepas.

Jelas beliau, prestasi KDNK ini mengambil kira penguncupan sebanyak 4.5 peratus tahun-ke-tahun pada suku ketiga 2021 yang menggambarkan cabaran yang dihadapi berikutan langkah pembendungan yang ketat untuk mengekang lonjakan kes baharu Covid-19 berikutan kemunculan varian yang membimbangkan (VOC) dan lebih berbahaya.

Dari segi prestasi bulanan KDNK, penguncupannya juga semakin mengecil kepada 1.1 peratus pada September berbanding 7.6 peratus pada Julai dan 4.7 peratus bagi Ogos 2021 yang mencerminkan peningkatan dalam aktiviti ekonomi dan sosial, susulan peningkatan momentum Program Imunisasi Covid-19 Kebangsaan (PICK) dan seterusnya membolehkan lebih banyak negeri beralih ke Fasa 4 Pelan Pemulihan Negara, katanya.

Melangkah ke hadapan, Tengku Zafrul berkata, pertumbuhan akan dipacu terutamanya oleh Bajet 2022 yang mengembang, normalisasi dalam aktiviti ekonomi dan sosial berikutan kadar vaksinasi yang tinggi, penyambungan semula projek dengan kesan pengganda tinggi serta permintaan luar yang kukuh, terutamanya daripada rakan dagang utama.

“Kerajaan akan terus melindungi nyawa dan kehidupan rakyat daripada ancaman Covid-19 di samping memastikan prospek pertumbuhan ekonomi jangka sederhana hingga panjang negara akan kekal kukuh.

“Selain itu, kerajaan juga komited untuk memberi tindak balas secara strategik, proaktif dan tegas serta mengurangkan kesan ekonomi jangka panjang akibat pandemik Covid-19,” katanya.- Bernama

See author's posts


INOVASI KUNCI EKONOMI

KUCHING: Kerajaan negeri komited terhadap inovasi sebagai kunci untuk mendorong kepada pertumbuhan ekonomi di Sarawak menjelang tahun 2030 dan seterusnya.

Ketua Menteri Datuk Patinggi Abang Johari Tun Openg berkata, Strategi Pembangunan Pasca Covid-19 2030 (PCDS 2030) yang dilancarkan pada 22 Julai lalu merangkumi inovasi sebagai salah satu daripada tujuh pembolehnya.

Katanya, dengan memanfaatkan sumber semula jadi Sarawak, inovasi akan menumpukan pada pengembangan kemampuan Penyelidikan dan Pembangunan (R&D) dan aplikasi komersial yang diselaraskan dengan bioteknologi, aplikasi digital dan tenaga boleh diperbaharui.

“Dengan adanya penyelidikan yang dijalankan di Sarawak ia dapat menjadi nilai tambah kepada aset yang ada dan seterusnya dapat membangunkan budaya sebagai penyelidik di negeri ini.

“Malahan negara maju menghabiskan sekitar tiga hingga lima peratus daripada Keluaran Dalam Negara Kasar (KDNK) mereka untuk Penyelidikan dan Pembangunan (R&D) untuk membuka potensi nilai tambah sumber daya.

“Inovasi melalui Penyelidikan dan Pembangunan (R&D) adalah ciri ekonomi yang berjaya dan Kementerian Pendidikan dan Penyelidikan Teknologi (MESTR) dibentuk untuk menerajui inisiatif penyelidikan teknikal di Sarawak,” katanya.

Oleh JEAKQLEYN YACHO

See author's posts


Pemilik bistro diarah patuhi PKPB

KUCHING: Pesuruhjaya Polis Sarawak, Dato’ Aidi Ismail mengingatkan pemilik bistro supaya mematuhi garis panduan Perintah Kawalan Pergerakan Bersyarat (PKPB) semasa beroperasi.

Beliau berkata, sebuah bistro di Gala City di sini diarahkan tutup pada malam Khamis lalu kerana beroperasi tanpa lesen.

Bagaimanapun, tiada sesiapa yang ditangkap dalam operasi tersebut.

Kes tersebut, menurut beliau dirujuk kepada Majlis Bandaraya Kuching Selatan (MBKS) untuk tindakan lanjut.

Jawatankuasa Pengurusan Bencana Negeri (JPBN) di dalam satu kenyataan pada Khamis lau membenarkan bistro untuk beroperasi tetapi karaoke dan live band tidak dibenarkan.

Semalam, polis menyerbu sebuah bistro di Gala City setelah menerima aduan.

Pengadu berkata, bistro tersebut tidak membuat penjarakkan sosial dan penuh dengan pelanggan.

Pemilik bistro tersebut kemudian membuat kenyataan di laman media sosial bahawa adalah sukar untuk membuat perniagaan ekoran wabak Covid-19.

See author's posts


Operasi sanitasi diteruskan

NUR AIN OTSMAN

KUCHING: Jabatan Bomba dan Penyelamat Malaysia (JBPM) Sarawak meneruskan operasi sanitasi di beberapa lokasi sekitar Kuching dan Miri, semalam.

Penolong Pengarah Operasi Negeri, Tiong Ling Hii berkata, setakat jam 5.30 petang semalam, pihaknya telah menjalankan sebanyak 847  kerja sanitasi telah bermula sejak 30 Mac lalu.

“Untuk kawasan Kuching, operasi dilaksanakan di Balai Polis Sentral dan Hotel Pullman. Turut dilaksanakan ialah sanitasi bas berdekatan Hotel Riverside Putri Wing.

“Manakala untuk di Miri pula, telah dilakukan proses sanitasi bas untuk pengangkutan perjalanan balik membawa penumpang dari Universiti Malaysia Sarawak (UNIMAS) ke Miri di hadapan Balai Bomba dan Penyelamat (BBP) Miri, ” katanya dalam satu kenyataan, semalam.

Tambahnya, antara premis yang disanitasi ialah 63 pasar awam, 91 tempat perhimpunan, 129 tempat ibadat, 359 di bangunan kerajaan, 99 kenderaan pengangkutan, 38 kawasan perumahan, 35 di pasar raya,  31 hotel dan dua di kilang.

Sementara itu, jumlah operasi yang telah dijalankan mengikut daerah ialah sebanyak 281  di Kuching, Miri (158), Sarikei (54), Kota Samarahan (56), Limbang dan Sibu (46), Betong (34), Bintulu (67), Sri Aman (31), Serian (23), Kapit (27) dan Mukah (24).

See author's posts


10 juta saringan dilaksana di AS minggu ini

WASHINGTON: Presiden Donald Trump berkata, Amerika Syarikat (AS) melakukan 300,000 ujian saringan Covid-19 setiap hari dan dijangka mencecah sebanyak 10 juta pada minggu ini, lapor agensi berita Anadolu.

Bercakap semasa taklimat di Rumah Putih pada Isnin beliau berkata lebih sembilan juta ujian saringan dilakukan setakat ini dan jumlah itu akan meningkat setiap hari.

“Minggu ini, AS akan menjalankan 10 juta ujian saringan – hampir dua kali ganda berbanding negara lain,” kata Trump.

Presiden itu mengatakan Pentadbiran Makanan dan Ubatan telah meluluskan 93 ujian saringan yang berbeza untuk memerangi wabak Covid-19, yang telah menjangkiti hampir 1.35 juta orang di negara ini dan membunuh lebih 80,000 pesakit.

Kerajaan persekutuan juga akan menyalurkan dana AS$11 bilion kepada setiap negeri untuk digunakan bagi menampung kos ujian saringan Covid-19. – Bernama

See author's posts


KAM teruja anjur Kejohanan Kabaddi Piala Dunia

KUALA LUMPUR: Persatuan Kabaddi Malaysia (KAM) tidak sabar untuk menganjurkan kejohanan kabaddi Piala Dunia Remaja Wanita, selepas hampir semua perancangan dalam kalendar 2020 terhenti susulan penularan wabak Covid-19.

Kejohanan yang sepatutnya berlangsung pada September ini, bagaimanapun masih menunggu ‘lampu hijau’ daripada kerajaan untuk membenarkan aktiviti sukan kontak dilaksanakan.

Presiden KAM, M.Sathasivam berkata, antara yang menjadi keutamaan persatuan adalah persiapan untuk kejohanan dunia serta menganjurkan kejohanan kabaddi Majlis Sukan Sekolah-Sekolah Malaysia (MSSM).

“Kami diberikan hak penganjuran oleh Persekutuan Kabaddi Antarabangsa (IKF) walaupun beberapa negara menunjukkan minat untuk menjadi tuan rumah kejohanan berkenaan. Kami akan berhubung dengan dengan IKF dan pihak berkuasa tempatan bagi menentukan tarikh baharu dan venue sesuai, selepas Selangor, Sarawak dan Majlis Sukan Negara (MSN) di Bukit Jalil, sebelum ini.

“Jika kerajaan meluluskan, kami juga berminat untuk menganjurkan tiga kategori (bawah -12, 15 dan 17 tahun) kejohanan MSSM di Kedah, yang sangat penting untuk pembangunan akar umbi.

“Kami akan terus mempromosi sukan kabaddi kepada kaum lain bagi mendapatkan lebih ramai atlet dalam sukan ini,” katanya kepada Bernama.

Sebanyak 16 pasukan dijangka mengambil bahagian dalam kejohanan Piala Dunia Remaja Wanita itu.

Memandangkan acara kabaddi turut dipertandingan di temasya Sukan Asia dalam kedua-dua kategori lelaki dan wanita, Sathasivam berkata, persatuan berusaha untuk mengembalikan kabaddi dalam Sukan Malaysia (Sukma) dan Sukan SEA.

“Kabaddi antara sukan tidak menggunakan peralatan. Ini bermakna kabaddi boleh dimainkan dengan mudah di mana-mana, tanpa perlu perbelanjaan untuk peralatan,” katanya.

Selain negara Asia seperti Iran, Jepun, China, Pakistan, Bangladesh, Afghanistan, Indonesia dan Thailand, kabaddi turut dimainkan di Sepanyol, Kenya, Kanada, Poland dan Argentina. -Bernama

See author's posts